十八史略卷之一
太古
〔天皇氏〕
以木德王
歲起攝提
無爲而化
兄弟十二人
各一萬八千歲
木德
凡色尙靑
王
去聲
朱云
有天下者
人稱之曰王
則平聲
據其身臨天下而言曰王
則去聲
後皆倣此
攝提
寅也
太歲在寅曰攝提格
無爲
上古民淳
不令而化
地皇氏
以火德王
兄弟十二人
各一萬八千歲
火德
凡色尙赤
人皇氏
兄弟九人
分長九州
 凡一百五十世
合四萬五千六百年
長
張上聲
君長之也
易曰
君子體仁足以長人
九州
冀
兗
靑
徐
揚
荊
豫
梁
雍
世
代也
人皇以後
有曰有巢氏
構木爲巢
食木實
○
案
世紀
人皇以後
有曰五龍紀
攝提紀
合熊紀
連通紀
敍命紀
相繼以治
而及于有巢
今未之及
故錄之以備參考
爲巢
禮記集說云
聚薪柴以居也
木實
如桃李之類也
至燧人氏
始鑽燧
敎人火食
在書契以前
年代國都不可攷
燧
音遂
鑽木取火
火食
用火烹炊
攷
古文考
三皇
太昊伏羲氏
〔太昊伏羲氏〕
風姓
代燧人氏而王
蛇身人首
始畫八卦
造書契
以代結繩之政
制嫁娶
以儷皮爲禮
結網罟敎佃漁
養犠牲以庖廚
故曰庖犠
有龍瑞
以龍紀官
號龍師
木德王
都於陳
風姓
姓者
統其祖考之所自出
氏者
別其子孫之所自分
後皆倣此
八卦
乾
坤
艮
巽
震
離
坎
兌
孔安國曰
伏羲氏王天下
龍馬圖出河
遂則其文
以畫八卦
書契
陸氏曰
刻木而書其側
以約事也
結繩
上古未有文字
大事則結大繩
小事則結小繩
以記之
儷
音麗
儷對也
古者衣鳥獸
故以雙皮爲禮
罟
音古
佃漁
佃畋同
取禽獸也
漁捕魚
犧牲
牛羊豕曰牲
犧色純者也
庖犧
太昊又號曰庖犧
龍師
官名皆有龍字
都
邑宗廟先君之曰都
陳
州屬河南
庖犠崩
女媧氏立
亦風姓
木德王
始作笙簧
媧
音瓜
伊川先生曰
婦居尊位
或云
女媧氏伏羲妹也
笙簧
笙中金葉曰簧
嚴氏曰
笙以匏爲之
十三管列瓠中
而施簧於管端
吹笙則鼓動其簧
以發聲
諸侯有共工氏
與祝融戰
不勝而怒
乃頭触不周山
崩
天柱折
地維缺
女媧乃錬五色石以補天
斷鰲足以立四極
聚蘆灰以止滔水
於是地平天成
不改舊物
共
音恭
下同
祝融
顓頊子
觸
充入聲
突也
折
音舌
五色
靑
赤
黃
白
黑
斷
湍
上聲
據物已斷而言
則音湍上聲
後倣此
鰲
當作鼇
傳曰
背負蓬萊者
滔水
或問
列子湯問篇云
昔者女媧氏
練五色石以補天
斷鼇之足以立四極
其後共工氏
與顓頊
爭爲帝
怒觸不周之山
天柱折
地維絕
故天傾西北
地不滿東南
列子之說
與史不同如何
曰
三代以前
文籍未備
事跡固所難考
然據顓頊爲黃帝之孫
祝融乃顓頊之子
女媧繼伏羲而立
則列子近是
史之不同
蓋傳習之誤與
女媧氏沒
有
共工氏
太庭氏
柏皇氏
中央氏
歷陸氏
驪連氏
赫胥氏
尊盧氏
混沌氏
昊英氏
朱襄氏
葛天氏
陰康氏
無懷氏
風姓相承者十五世
混
音魂上聲
沌
音豚上聲
承
繼也
五
當作六
年歲莫知幾何
不敢强說
炎帝神農氏
炎帝神農氏
姜姓
人身牛首
繼風姓而立
火德王
斲木爲耜
揉木爲耒
始敎畊
作蜡祭
以赭鞭鞭草木
嘗百草始有醫薬
敎人日中爲市
交易而退
都於陳
徙曲阜
傳帝承
帝臨
帝則
帝百
帝來
帝襄
帝楡
姜姓凡八世
五百二十年
牛首頭有角
斲
音琢
斫
耜
音
似
所以起土
今之耜
加鐵於其首
揉
音柔上聲
屈木也
耒
音雷去聲
耜柄也
蜡祭
蜡音乍
蜡祭
十二月報田之祭
夏曰淸祀
殷曰嘉平
周曰大蜡
秦曰臘
始皇復更曰嘉平也
赭
音者
赤色
鞭草木
鞭記其毒
曲阜
縣屬兗州
帝則
帝百
世紀作帝明帝直
襄
世紀作哀
黃帝軒轅氏
索隱曰
有
土德之瑞
土色黃
曰黃帝
黃帝
公孫姓
又曰姫姓
名軒轅
有熊國君
少典子也
母見大電繞北斗樞星
感而生帝
炎帝世衰
諸侯相侵伐
軒轅
乃習用干戈
以征不享
諸侯咸歸之
與炎帝戰于阪泉之野
克之
少
去聲
電
音殿
陰陽激曜曰電
樞星
北斗第一星也
干
盾也
主衞
戈
戟屬
主刺
不享
不來朝享之國
阪泉
地在上谷
克
勝也
蚩尤作亂
其人銅鐵額
能作大霧
軒轅作指南車
與蚩尤戰於涿鹿之野禽之
遂代炎帝爲天子
土德王
以雲紀官
爲雲師
蚩尤
當時諸侯
蚩音齒平聲
銅鐵額
蚩尤之顙
堅如銅鐵
大霧
陰陽蒙冒之氣
蚩尤能爲之
以昏迷軍士
指南車
古制不傳
至唐始定其制
車上有樓
四角刻木爲龍
又刻仙人於上
車雖囘傳
手常指南
軒轅用之
以定四方示軍士
一說用子午盤針
置之於車
亦通
涿鹿
郡屬北平
今涿州
涿音卓
禽
擒同
代炎帝
前云姜姓相傳八世者
據帝王世紀
及古史考之言也
此云遂代炎帝爲天子者
史記本紀之言也
二說不同
未詳孰是
或云
炎帝以火德王
故其後亦通稱曰炎帝
略通
土德
凡色尙黃
雲師
春官爲靑雲
夏官爲縉雲
秋官爲白雲
冬官爲黑雲
中官爲黃雲
張晏曰
因景雲之應
故以名師與官
作舟車以濟不通
得風后爲相
力牧爲將
相
去聲
將
去聲
後無音者並同師也
受河圖
案全書
黃帝夢見兩龍授圖
乃齋往河洛求之
有大魚
泝流而上
魚泛白圖
帝跪受之
圖見蔡氏書傳
見日月星辰之象
始有星官之書
師大撓占斗建作甲子
容成造暦
隷首作算數
伶倫取嶰谷之竹
制十二律筩
以聽鳳鳴
雄鳴六
雌鳴六
以黃鐘之宮生六律六呂
以候氣應
鑄十二鐘
以和五音
撓
奴巧切
占斗建
驗斗柄所指也
占音瞻
嶰谷
在崑崙北
嶰音解
十二律筩
筩音同
長短制度
詳見禮記集說
宮
聲之長而濁者曰宮
六律
黃鍾
太蔟
姑洗
蕤賓
夷則
無射
六呂
太呂
夾鍾
仲呂
林鍾
南呂
應鍾
候氣應
說見禮記集說
十二鍾
應十二律
五音
角
徴
宮
商
羽
嘗昼寢
夢遊華胥之國
怡然自得
其後天下大治
幾若華胥
嘗
曾也
治
去聲
朱子云
爲理物之義者平聲
爲已理之義者去聲
後皆倣此
幾
音機
世傳
黃帝采銅鑄鼎
鼎成
有龍埀胡髯下迎
帝騎龍上天
群臣後宮從者七十餘人
小臣不得上
悉持龍髯
髯拔
堕弓
抱其弓而號
後世名其處曰鼎湖
其弓曰烏號
黃帝二十五子
其得姓者十四
上
上聲
爲行上之義者上聲
爲在上之議去聲
後皆倣此
從
去聲
號
音豪
下同
鼎湖
案全書
處州府
縉雲縣
仙都山有鼎湖
注云黃帝上天處
十四
舊註未詳
不敢强說
○
世紀
黃帝在位百年
五帝
少昊金天氏
少去聲
下並同
少昊金天氏
名玄囂
黃帝之子也
亦曰靑陽
其立也鳳鳥適至
以鳥紀官
囂
音曉平聲
一曰名摯
音至
鳥官
如凰鳥氏
玄鳥氏之類
詳見左昭公十七年
○
世紀
少昊以金德王
在位八十四年
顓頊高陽氏
顓音專
頊音勗
顓頊高陽氏
昌意之子
黃帝孫也
代少昊而立
少昊之衰
九黎亂德
民神雜糅
不可方物
顓頊受之
乃命南正重
司天以屬神
火正黎
司地以屬民
使無相侵瀆
始作暦
以孟春爲元
九黎
黎氏九人
當時諸侯
糅
音柔上聲
混處也
不可方物
不可以類而求
漢郊祀志
方音倣
依也
物事也
南正重
南當作木
木正春官
重名
少昊氏子句芒也
重平聲
屬
音燭
下同
火正黎
火正夏官
黎名
顓頊氏子祝融也
爲元
歲首曰元
○
世紀
顓頊以遂德王
在位七十八年
帝嚳高辛氏
嚳音酷
帝嚳高辛氏
玄囂之子
黃帝曾孫也
生而神靈
自言其名
代顓頊而立
居於亳
子
當作孫
案世紀
黃帝生玄囂
玄囂生蟜極
蟜極生帝嚳
曾
音層
疏云
重也
後皆倣此
亳
音薄
在今河南府偃師縣
○
世紀
帝國以木德王
在位七十五年
帝堯陶唐氏
諡法曰
翼善傳聖曰堯
帝堯陶唐氏
伊祁姓
或曰
名放勛
帝嚳子也
其仁如天
其知如神
就之如日
望之如雲
都平陽
陶唐云云
書傳
堯初爲唐侯
後爲天子都陶
故號陶唐氏
祁通作耆
放勛
放音倣
勛勲同
朱子曰
放至
勛功也
本史臣贊堯之辭
孟子因以爲堯號
如天
言如天之涵養也
知
智同
如神
言如神之微妙也
如日
言如日之照臨人
咸依就之
若葵心之傾日也
如雲
言如雲之覆渥
人咸仰望之
若百穀之仰膏雨也
平陽
府屬山西
茆茨不剪
土階三等
有草生庭
十五日以前
日生一葉
以後日落一葉
月小盡
則一葉厭而不落
名曰蓂莢
觀之以知旬朔
等
級也
厭
音淹
乾也
蓂
音冥
莢
音却
旬朔
十日曰旬
月一日曰朔
治天下五十年
不知天下冶歟不治歟
億兆願戴己歟
不願戴己歟
問左右不知
問外朝不知
問在野不知
乃微服游於康衢
聞童謡
曰
立我烝民
莫匪爾極
不識不知
順帝之則
治
平聲下鯀治同
億兆
民也
十萬曰億
十億曰兆
己
音紀
在野
郊外曰野
微服
更爲微賤之服
康衢
路四達曰衢
五達曰康
童謠
爾雅
徒歌曰謠
立我云云
此贊美之辭
言立此衆民
無非帝德
我則無所識無所知
惟順帝堯之法而已矣
有老人
含哺鼓腹
撃壤而歌曰
日出而作
日入而息
鑿井而飮
畊田而食
帝力何有於我哉
哺
食在口曰哺
撃壤
以木爲之
狀如履
側一壤於地
去三四十步
以一壤撃之
中者爲上
日出云云
此樂道之辭
帝堯之世
君君臣臣子子
聖神功化之極
無一物不得其所
此可見矣
觀于華
華封人曰
嘻請祝聖人
使聖人壽富多男子
堯曰辭
多男子則多懼
富則多事
壽則多辱
封人曰
天生萬民
必授之職
多男子而授之職
何懼之有
富而使人分之
何事之有
天下有道
與物皆昌
天下無道
修德就閒
千歲厭世
去而上僊
乘彼白雲
至于帝鄕
何辱之有
堯立七十年
有九年之水
使鯀治之
九載弗績
堯老倦于勤
四嶽擧舜
攝行天下事
堯子丹朱不肖
乃薦舜於天
堯崩舜卽位
華
去聲
下同
西嶽
在華州華陰縣南
封人
掌封疆之官
嘻
音熹
歎辭
授
付之
昌
盛美貌
閒
閑同
僊
仙同
釋名
老而不死曰仙
水
洪水也
鯀
音兗
崇伯名
禹父也
載
音宰
年也
弗績
無績功也
四嶽
官名
一人而總四嶽諸侯之事
肖
音笑
賢不若父曰不肖
舜卽位
詳見孟子
○
世紀
帝堯以火德王
在位九十一年
案紀年
堯起甲辰終癸未
在位實一百年
帝舜有虞氏
諡法曰
仁聖盛明曰舜
帝舜有虞氏
姚姓
或曰名重華
瞽瞍之子
顓頊六世孫也
父惑於後妻
愛少子象
常欲殺舜
舜盡孝悌之道
烝烝乂不格姦
姚
音遙
重
平聲
重重也
言堯既有光華
而舜又有光華
可合於堯
故因以重華爲舜號也
六世孫
顓頊生窮蟬
窮蟬生康敬
康敬生句芒
句芒生蟜牛
蟜牛生瞽瞍
瞽瞍生舜
象
舜異母弟名
孝悌
善父母曰孝
善兄弟曰悌
烝烝乂不格姦
烝進
乂治
格至
姦惡也
言舜雖處人倫之變
而能盡以孝悌之道
事父母待其弟
使之進進以善自治
不致大爲姦惡也
畊歷山
民皆讓畔
漁雷澤
人皆讓居
陶河濱
器不苦窳
所居成聚
二年成邑
三年成都
歷山
鄭玄曰
在河東
畔
田界
雷澤
鄭玄曰
在濟陰
陶
燒瓦器也
河濱
皇甫謐曰
濟陰定陶西南陶丘亭是也
苦窳
窳音愈
史注
苦麤也
窳病也
通鑒注云
不憂苦飾病
蓋言
器足用也
所居云云
史記注聚村落也
邑與都
卽周禮所爲四井爲邑
四邑爲丘
四丘爲甸爲縣
四縣爲都是也
成聚成邑成都
言民歸舜之漸如此
孟子曰
天下之士多就之者
堯聞之聰明
擧於畎畝
妻以二女
曰娥黃女英
釐降于嬀汭
遂相堯攝政
放驩兜
流共工
殛鯀
竄三苗
畎
音鵑上聲
妻
音砌
以女事人曰妻
黃
書傳作皇
釐
釐音里平聲
理也
降下也
嬀汭
音龜芮
嬀水名
在今河中府河東縣
出歷山入河
爾雅
水北曰汭
亦小水入大水之名
蓋兩水合流之内也
舜居於此
堯治裝
以二女下嫁之也
放驩兜云云
放置之此
不得佗適也
驩音歡
兜音斗平聲
驩兜臣名
流遣而遠去
如水之流也
共工官名
蓋古之世官族也
殛則拘囚困苦之
竄則驅逐禁錮之
三苗國名
在江南荊揚之閒
愚案
驩兜共工
比周相黨
鯀方命圮族
治水無功
三苗侵欲崇侈
負固不副
所謂四凶
罪所當加
舜何與焉
擧才子八元八愷
八元
元善也
謂伯奮
仲堪
叔獻
季仲
伯虎
仲熊
叔豹
季貍也
皆高辛氏子
春秋傳曰
舜擧之使布五敎
注云
此八人
卽稷契朱虎熊羆之倫
八愷
愷和也
謂蒼舒
隤𣪱
檮戭
大臨
龐降
庭堅
仲容
叔達也
皆高陽氏子
春秋傳曰
舜擧之使主后土
注云
此八人
卽垂益禹皐陶之倫
命九官
咨十二牧
九官
謂禹
稷
契
皐陶
垂
益
伯夷
夔龍之職
事見舜典
牧
養民之官曰守
曰太守
曰尹
曰刺史同
猶今之知府也
十二牧
謂冀
兗
靑
徐
揚
荊
豫
梁
雍
幽
幷
營
十二州之牧也
舜咨之
使厚有德信仁人拒姦惡也
四海之内
咸戴舜功
五典克從
百揆時序
四門穆穆
皆其功也
彈五絃之琴
歌南風之詩
而天下治
詩曰
南風之薫兮
可以解吾民之慍兮
南風之時兮
可以阜吾民之財兮
時景星出
卿雲興
百工相和而歌曰
卿雲爛兮
禮縵縵兮
日月光華
旦復旦兮
琴
絲屬
長三尺六寸六分
五絃
後加文武二絃乃七絃
阜
厚也
景星
亦曰德星
王者不私人以官
使賢者在位則見
卿
與慶同
亦曰景雲
王者德至山陵
則慶雲出
百工
百執事之人也
和
去聲
復
扶又切
兩也
後不音者
皆倣此
舜子商均不肖
乃薦禹於天
舜南巡狩
崩於蒼梧之野
禹卽位
巡狩
孟子曰
天子適諸侯曰巡狩
巡狩者
巡所守也
詳見舜典
蒼梧
鄒氏曰
蒼梧山名
亦曰九疑
在道州寧遠縣南
舜陵在焉
或云
舜崩於南越蒼梧縣之野
未詳
○
世紀
帝舜以土德王
在位五十載
夏后氏
夏后氏禹
姒姓
或曰名文命
鯀之子
顓頊孫也
鯀湮洪水
舜擧禹代鯀
勞身焦思
居外十三年
過家門不入
陸行乘車
水行乘船
泥行乘橇
山行乘檋
開九州
通九道
陂九澤
度九山
姒
音似
命
敎也
言禹布其文敎於四海矣
故因以文命號也
湮
音因
一作湮
塞也
思
去聲
陸
平地
橇
起驕切
以板爲之
其狀如箕
㰅行泥上
檋
音菊
以鐵爲之
其形似錐
長半寸
施之履下以上山
不蹉跌也
陂
障也
度
音堂入聲
言九州之道路
山澤無不平治也
告厥成功
舜嘉之
使率百官行天下事
舜崩
乃踐位
告
音谷
釋文云
上布於下
則音誥
下告於上
則音谷
後皆倣此
率百官
水土既平
禹以玄圭
告成功于舜
舜善其功
遂使
攝位
踐位
詳見孟子
通鑒
禹既卽位
國號夏
以建寅月爲歲首
色尙黑
牲用玄
以黑爲徽號
聲爲律
身爲度
左準繩
右規矩
一饋十起
以勞天下之民
聲爲律
索隱曰
言禹聲音應鍾律
身爲度
王肅曰
以身爲法度
左準繩云云
準所以爲平
繩所以爲直
規所以爲圓
矩所以爲方
索隱曰
左所運用
堪爲人之準繩
右所擧動
必應規矩也
勞慰也
出見罪人
下車問而泣曰
堯舜之人
以堯舜之心爲心
寡人爲君
百姓各自以其心爲心
寡人痛之
寡人
國君自稱曰寡人
猶言寡德人也
古有醴酪
至禹時
儀狄作酒
禹飮而甘之
曰後世必有以酒亡國者
遂疏儀狄
醴酪
禮音禮
薄酒
酪音洛
酢也
儀狄
儀姓
狄名
疏
音疎
收九牧之金
鑄九鼎
三足象三德
以享上帝鬼神
九牧
九州之牧
九鼎
以象九州
三德
正直
剛
柔
以享上帝鬼神
鼎主調和供祭祀
故曰享
會諸侯於塗山
執玉帛者萬國
塗山
國在壽春東北
玉帛
諸侯執玉五玉
附庸執帛三帛
爲其會者萬國
禹濟江
黃龍負舟
舟中人懼
禹仰天歎曰
吾受命於天
竭力而勞萬民
生寄也
死歸也
視龍猶蝘蜓
顏色不變
龍俛首低尾而逝
江
水出茂州岷山
東流與漢水合入海
蝘蜓
蜥蜴也
一名守宮
謂龍而無角
謂蛇而有足
蝘音偃
蜓音田上聲
俛
俯也
南巡至會稽山而崩
子啓賢
能繼禹道
禹嘗薦益於天
謳歌朝覲者
不之益而之啓
曰吾君之子也
啓遂立
会稽
音檜鷄
地在紹興
通鑒
禹既渡江
再致羣臣於此
之
適也
啓立
說見孟子
有扈氏無道
啓與戰于甘
有扈氏
扈音戸
夏同姓國
甘
地在扶風鄂縣
說見甘誓傳文
啓崩
子太康立
盤遊弗返
有窮后羿
窮國
后君
羿音倪去聲
名也
非堯時射日者
立其弟仲康而專其政
羲和守義不服
羿假王命
命胤侯征之
羲和
羲氏
和氏
夏合爲一官
主歷象授時
胤
音寅去聲
國名
○
通鑒
后羿專權
羲和守義不服
故羿假仲康之命以征之
愚案
書胤征篇
文義與此不同
讀者不可不察
仲康崩
子相立
羿逐相自立
嬖臣寒浞
又殺羿自立
相之后
有仍國君女也
方娠
奔有仍
而生少康
其後少康有田一成
有衆一旅
因夏舊臣靡
擧兵滅浞
而復禹之績
相
去聲
下並同
寒浞
浞音錯
后羿嬖
幸之臣
寒世浞名
○鄒氏曰
帝相立二十八年
爲浞子所滅
夏遂中絕者四十年
娠
音申
孕也
少
去聲
成
十里
旅
五百人
靡
臣名
復
音伏
自少康以來
歷王杼
王槐
王芒
王泄
王不降
王扃
王厪
至王孔甲
好鬼神
事淫亂
夏德衰
天降二龍
有雌雄
陶唐氏之後
有劉累者
學擾龍
以事孔甲
賜之姓
曰御龍氏
龍一雌死
潜醢以食孔甲
復求之
累懼而逃
杼
音佇
少康子
槐
音囘
杼子
芒
音亡
槐子
泄
芒子
不降
泄子
扃
音坰
厪
音覲
扃子
孔甲
厪子
二
當作乘
見左傳
累
上聲
下同
擾
音饒上聲
應劭音柔
注云
馴也
能養得其嗜慾
醢以食
醢音海
肉醤也
藏以爲醢
以與孔甲既饗
而再求致龍
逃
不能致龍
故懼而逃也
孔甲之後
歷王皐
王發
王履癸
號爲桀
貪虐
力能伸鐵鉤索
伐有施氏
有施以末喜女焉
有寵
所言皆從
爲傾宮瑤臺
殫民財
肉山脯林
酒池可以運船
糟堤可以望十里
一鼓而牛飮者三千人
末喜以爲樂
國人大崩
皐
孔甲子
發
皐子
履癸
發子
桀
諡法
賊人多殺桀
有施氏
當時諸侯
末
通鑒作妹
女
去聲
以女與人曰女
有施畏桀虐
故女妹喜以悅之
寵
得嬖幸曰寵
傾
當作璚
殫
音丹
盡也
脯
音甫
乾肉曰脯
山林皆喩其多
堤
防也
言累糟如隄防之高
鼓
動也
牛飮
如牛飮水
樂
音洛
崩
山壞曰崩
言民心之離
猶山崩而莫之救也
湯伐夏
桀走鳴条而死
走
音奏
趨向也
鳴條
地名
在安邑西
湯與桀戰于此
夏爲天子一十有七世
凡四百三十二年。
有與又通
後如云七十有二之類者
皆倣此
○
史記注
四百七十八年
未詳
殷
又號商
外紀云
盤庚以後方始號殷
殷王成湯
子姓
名履
其先曰契
帝嚳子也
母簡狄
有娀氏女
見玄鳥堕卵呑之
生契
爲唐虞司徒
封於商賜姓
成湯
王號也
或曰諡
蔡氏曰
武功
故曰成湯
契
音薛
娀
音嵩
玄鳥
燕也
卵
欒上聲
司徒
官掌邦敎
敷五典擾兆民
商
州屬陝西
賜姓
賜子姓也
傳昭明相士昌若曹圉
曰冥
曰振
曰微
曰報丁
報乙報丙主壬主癸
主癸子天乙
是爲湯
始居毫
從先王居
昭明
契子
相士
昭明子
相去聲
昌若
相士子
曹圉
昌若子
圉音語
冥
曹圉子
振
冥子
微
振子
報丁
微子
報乙
報丁子
報丙
報乙子
主壬
報乙子
主癸
主壬子
亳
音薄
蔡氏曰
亳在宋州穀熟縣
今歸德府是也
案全書
相士嘗都於此
故曰從先王居
使人以幣聘伊尹于莘
進之夏桀
不用
伊尹
伊姓
尹字
名摯
莘
音子瑟平聲
國名
史記注
在汴州陳畱縣東
趙氏曰
在同州郃陽縣
未詳孰是
尹復歸湯
桀殺諫者關龍逢
湯使人哭之
桀怒召湯
囚夏臺
已而得釋
復歸
說見孟子
逢
音龐
夏臺
獄名
疏云
周曰圜土
殷曰羑里
夏曰釣臺
秦曰囹圄
一也
釋
解也
湯出
見有張網四面而祝之
曰從天降
從地出
從四方來者
皆罹吾網
湯曰
嘻盡之矣
乃解其三面
改祝曰
欲左左
欲右右
不用命者
入吾網
諸侯聞之曰
湯德至矣
及禽獸
罹
音離
遭也
至
極也
伊尹相湯伐桀
放之南巢
諸侯尊湯爲天子
南巢
蔡氏曰
盧江六縣有居巢城
今無爲州巢縣也
桀奔於此
因以放之
尊湯爲天子
通鑒
湯既革夏命
乃以建丑月爲正月
色尙白
牲用白爲徽號
服冔冠而縞衣
大旱七年
太史占之曰
當以人禱
湯曰
吾所爲請者民也
若必以人禱
吾請自當
遂齋戒剪爪斷髪
素車白馬
身嬰白茆
以身爲犠牲
禱于桑林之野
以六事自責曰
政不節歟
民失職歟
宮室崇歟
女謁盛歟
苞苴行歟
讒夫昌歟
言未已
大雨方數千里
太史
官
掌羲和之職
卽今之欽天官也
占
音瞻
以人禱
殺人以祭
爲請
之爲
去聲
言湯爲民請雨
齋戒
洗心曰齋
防患曰戒
爪
側巧切
斷
音端上聲
嬰
纏也
女謁
婦女請謁
苞苴
饋遺也
苞如今合子
苴子魚切
其籍也
湯崩
太子太丁早卒
次子外丙立
二年崩
弟仲壬立
四年崩
太丁之子太甲立
不明
伊尹放之桐宮
居憂三年
悔過自責
尹乃奉歸亳修德
諸侯歸之
率
音遵入聲
曲禮
大夫死曰卒
太丁未立而死
故亦稱卒
不明
不明厥德
孟子曰
太甲顚覆湯之典刑
桐宮
桐湯墓所在
伊尹營宮
放置太甲於此
三年
太甲爲仲壬後
故爲居憂三年
自太甲
歷沃丁太庚小甲雍己
至太戊
亳有祥
桑穀共生于朝
一日暮大拱
伊陟曰
妖不勝德
君其修德
太戊修先王之政
二日而祥桑枯死
殷道復興
號稱中宗
沃丁
太甲子
太庚
沃丁弟
小甲
太庚子
雍己
小甲弟
己音紀
大戊
雍己弟
戊音茂
後皆倣此
朝
音潮
祥
孔安國
祥妖怪也
二木合生
不恭之罰
拱
兩手所圍曰拱
通鑒作七日大拱
伊陟
伊尹子
中宗
號大戊爲中宗
自太戊
歷仲丁外壬
至河亶甲
避水患遷于相
仲丁
大戊子
通鑒
是時亳都有河決之患
乃遷都于囂
外壬
仲丁弟
河亶甲
亶音丹上聲
外壬之弟
水患
河決之患
相
去聲
州屬河東
今彰德府
至祖乙居耿
又圮于耿
祖乙
河亶甲子
耿
鄒氏曰
在河中府龍門縣
有故耿城
通鑒云
相都又有河決之害
復遷于耿
圮
音皮上聲
河水所毀曰圮
歷祖辛沃甲祖丁南庚陽甲
至盤庚
自耿復遷于亳
殷道復興
祖辛
祖乙子
沃甲
祖辛子
祖丁
沃甲子
南庚
沃甲子
陽甲
南庚弟
盤庚
陽甲弟
自盤庚
歷小辛小乙
至武丁
夢得良弼曰說
說爲胥靡
築于傅巌
求得之
立爲相
武丁祭湯
有飛雉
升鼎而雊
武丁懼而反己
殷道復興
號稱高宗
小辛
盤庚弟
小乙
小辛弟
武丁
小乙子
弼
輔也
說
音悅
下同
臣名
姓傅
爲胥
之爲去聲
傅巖
案
傅巖在陝州虞虢之界
掌有澗水壞道
使胥靡刑人築之
說賢而隱
代築以供食
高宗使人求說
至此而得之
傅說擧於版築之閒
是也
相
去聲
雉
野鷄
雊
音構
鳴也
反己
思道
猶孟子所謂反其仁之類
己音紀
自武丁
歷祖庚祖甲廩辛庚丁
至武乙
無道
爲偶人
謂之天神
與之博
令人爲行
天神不勝
乃僇辱之
爲革嚢盛血
仰射之
命曰射天
出獵
爲暴雷震死
祖庚
高宗子
祖甲
祖庚子
廩辛
祖甲子
庚丁
祖甲次子
武乙
庚丁子
偶人
以土木爲人曰偶人
博
局戲曰博
爲行
之爲
爲暴
之爲
並去聲
行
代行博采
革嚢
革皮
嚢袋也
盛
音成
下同
釋音云
凡泛而言射
則音麝
指物而射
則音石
震死
以其非命
故不稱崩
歷太丁帝乙
至帝辛
名受
號爲紂
太丁
武乙子
帝乙
太丁子
帝辛
帝乙子
受
通鑒作受德
紂
諡法
殘義損善曰紂
資辯捷疾
手挌猛獸
智足以拒諫
言足以飾非
始爲象箸
箕子歎曰
彼爲象箸
必不盛以土簋
將爲玉杯
玉杯象箸
必不羹藜藿
衣短褐
而舎茆茨之下
則錦衣九重
高臺廣室
稱此以求
天下不足矣
挌
音格
撃也
象箸
象牙箸也
象獸名
長鼻長牙
生南越
其牙可作器
箸音除去聲
箕子
其國
子爵
紂諸父也
土簋
簋内圓外方
以盛黍稷
土簋瓦器
將
音漿
藜藿
藜野菜
藿豆葉
衣
去聲
著也
褐
毛布曰褐
九重
謂宮闕深也
重平聲
臺
築土爲臺
稱
去聲
紂伐有蘇氏
有蘇以妲己女焉
有寵
其言皆從
厚賦稅
以實鹿臺之財
盈鉅橋之粟
廣沙丘苑臺
以酒爲池
縣肉爲林
爲長夜之飮
百姓怨望
諸侯有畔者
紂乃重刑辟
爲銅柱以膏塗之
加於炭火之上
使有罪者緣之
足滑趺墜火中
與妲己觀之大樂
名曰炮烙之刑
淫虐甚
庶兄微子數諫
不從
去之
比干諫
三日不去
紂怒曰
吾聞聖人之心有七竅
剖而觀其心
箕子佯狂爲奴
紂囚之
殷大師
持其樂器祭器奔周
妲
丹入聲
己
音紀
女
去聲
縣
縣同
畔
叛同
背也
辟
音平入聲
法也
膏
油也
跌
音迭
樂
音洛
炮烙
音庖洛
庖炙
烙燒也
庶兄
妾母所生曰庶
微子
微國
子爵
名啓
數
音朔
比干
紂諸父
王子也
竅
苦弔切
孔也
剖
普口切
刳也
箕子佯狂爲奴
古人奴婢
皆以罪人爲之
箕子因諫得罪而遭囚
故爲奴
○
愚案
微子去之
欲存宗祀
比干死爭
欲悟君心
箕子佯狂
意猶規諫
跡雖不同
爲仁一也
大師
微子
周
文王所封之國
○
鄒氏曰
案論語言
微子去之
是不仕於王朝而遯耳
初不言其歸周也
夫以商主同父之兄
而自歸於周
是忘君辱身
而先亡其宗國矣
微子其肯爲之乎
周侯昌
鄂侯及九侯
爲紂三公
紂殺九侯
鄂侯爭
幷脯之
昌聞而歎息
紂囚昌羑里
昌之臣散宜生
求美女珍寶進
紂大悅
乃釋昌
昌退而修德
諸侯多叛紂歸之
昌卒
子發立
率諸侯伐紂
紂敗于牧野
衣寶玉自焚死
殷亡
昌
文王
三公
太師太傅太保
曰三公
漢襲秦以丞相御史太尉爲三公
後以大司馬大司徒大司空爲三公
復置師傅保
在三公上
光武二十七年詔
司徒司空並去大字
改大司馬爲大尉
一也
爭
諍同
諫止也
脯
焟乾其肉
羑
音酉
散宜生
散氏
宜生名
牧野
在紂都朝歌之南
衣
去聲
箕子後朝周
過故殷墟
傷宮室毀壞生禾黍
欲哭不可
欲泣則爲近婦人
乃作麥秀之歌曰
麥秀漸漸兮
禾黍油油兮
彼狡童兮
不與我好兮
殷民聞之皆流涕
朝周
案史記
武王既克殷
乃封箕子於朝鮮
而不臣
今曰朝周
猶左氏所謂於周爲客車也
墟
去聲
禾黍
禾五穀總名
黍苗似蘆穂
黑色
實圓重
俗謂曰糯粟
欲泣云云
泣者涙下而不敢發聲
近婦人所爲
漸漸
漸當作𦾶
麥秀貌
油油
盛貌
狡童
史記云
紂也
好
如字
善也
殷爲天子三十一世
六百二十九年
九
通鑒作八
案
紀年
殷有天下
實六百四十五年

周
周武王
姫姓
名發
后稷之十六世孫也
后稷名棄
棄母曰姜嫄
爲帝嚳元妃
出野見巨人跡
心欣然踐之
生棄
以爲不祥
棄之隘巷
馬牛避不踐
徙置山林
適會林中多人
遷之氷上
鳥覆翼之
以爲神遂收之
兒時屹如巨人之志
其游戲好種樹
及成人
能相地之宜
敎民稼穡
興於陶唐虞夏之際
爲農師
封于邰
別其姓
號后稷
卒
棄
初欲棄之
故名曰棄
姜嫄
嫄音原
姜姓
嫄
名
有邰氏女也
踐
蹋也
隘
鳥拜切
狹也
覆
音否去聲
爲神
朱子曰
無人道而生子
故棄之
而有此異也
故復收之
屹
音垠入聲
卓立貌
好
去聲
樹
猶植也
稼穡
種曰稼
斂曰穡
邰
音台
朱子曰
在京兆府武功縣
別
音編入聲
號
史記
號曰后稷
別姓姫氏
子不窋立
窋
之出切
夏后氏政衰
不窋失其官
奔戎狄之閒
不窋卒
子鞠立
鞠卒
子公劉立
復修后稷之業
務畊種
百姓懷之
公劉卒
子慶節立
國於豳
歷皇僕参弗毀喩公非高圉亜圉公叔鉏
至古公亶父
獯鬻攻之
去豳
渡漆沮
踰梁山
邑於岐山下居焉
豳人曰
仁人也
不可失
扶老携幼以從
他旁國皆歸之
奔戎狄云云
西夷曰戎
北夷曰狄
案全書
今慶陽府安化縣
有不窋城
豳
音彬
州屬陝西
今作邠
公劉居之
慶節因焉
皇僕
慶節子
参弗
通鑒作差弗
皇僕
毀喩
差弗子
公非
隃子
高圉
公非子
亜圉
高圉
公叔鉏
鉏通鑒作祖
亞圉子
古公
號
亶父
名
公叔鉏子也
父音甫
後凡係人名地名者皆倣此
獯鬻
音熏育
漆沮
沮音取平聲
水經漆水出扶風杜陽縣
程氏曰
杜陽今岐山普閏縣之地
亦漢漆縣之境
其水入渭
在涇水之上
非禹貢之漆水也
梁山
在岐山縣
岐山
徐廣曰
山在扶風美陽西北
其南有周原
皇甫謐曰
邑於周地
故始改國曰周
豳人云云
說見孟子
所謂狄人卽獯鬻也
古公長子太伯
次虞仲
其妃太姜
生少子季歷
季歷娶太任生昌
有聖瑞
太伯虞仲
知古公欲立季歷以傳昌
乃如荊蛮
斷髪文身
以讓季歷
虞仲
又曰仲雍
太姜
姜姓女
季歷
又曰公季
娶太任
摯任氏女
聖瑞
史記注
季秋甲子
赤爵銜丹書
止昌舎
是也
如荊蠻
如亡去也
荊者楚之舊號
蠻者
南夷之名
正義曰
太伯奔吳
所居城
在蘇州北常州無錫縣界梅里村
其城及家見存
而云如荊蠻者
楚滅越
其地屬楚
秦滅楚
其地屬秦
秦諱楚
故通號吳越之地爲荊
及北人書史
又加云蠻
斷
端上聲
文身
刻其身而涅之
讓季歷
語錄曰
太伯逃必之荊蠻
斷髪文身者
蓋不示以不可立
則王季之心不安
其位未定
終無以仁天下
遂父志而成其遠者大者
太伯之讓
上以繼大王之志
下以成王季之業
無非爲天下之公
而不爲一心之私
宜夫
孔子之稱其至德也已矣
古公卒
公季立
公季卒
昌立
爲西伯
西伯修德
諸侯歸之
虞芮爭田
不能決
乃如周
入界見畊者皆遜畔
民俗皆讓長
二人慙
相謂曰
吾所爭周人所恥
乃不見西伯而還
倶讓其田不取
漢南歸西伯者四十國
皆以爲受命之君
三分天下
有其二
西伯
紂命文王
爲西方諸侯之長
得專征伐
故稱
西伯
虞芮
二國名
虞在今陝州平陸縣
芮在今同州馮翊縣
傳曰
虞芮之君
相與爭田
久而不平
乃相謂曰
西伯仁人也
盍往質焉
乃相與朝周
長
音張上聲
漢
水出興元府番冢山
至漢陽軍大別山入江
有其二
天下九州
歸文王者六州
惟靑
兗
冀
尙屬紂耳
有呂尙者
東海上人
窮困年老
漁釣至周
西伯將獵
卜之
曰
非龍非彲
非熊非羆
非虎非貔
所獲霸王之輔
果遇呂尙渭水之陽
與語大悅曰
自吾先君太公曰
當有聖人適周
周因以興
子眞是耶
吾太公望子久矣
故號之曰太公望
載與倶歸
立爲師
謂之師尙父
呂尙
呂氏
尙名姜姓
東海
全書作東河
在冀州
至周
皇甫士安曰
太公欲隱東海
聞文王善養老
遂入鈞于周
以于文王
將
音漿
下並同
彲
音螭
神獸
熊
獸
似豕
羆
音碑
獸
似熊而長頭高脚
虎
猛獸
說文云
山獸之君也
貔
音毘
猛獸
渭水
出渭州渭原縣鳥鼠山
至同州馮翊縣
入河陽水北也
耶
語助辭
後不音
讀者可以意詳
尙父
父音甫
通鑒注
謂可尙可父
天子師也
西伯卒
子發立
是爲武王
東觀兵至於盟津
白魚入王舟中
王俯取以祭
既渡
有火自上復于下
至于王屋
流爲烏
其色赤
其聲魄
是時諸侯不期而會者八百
皆曰
紂可伐矣
王不可
引歸
觀兵
示兵威也
觀音貫
盟
孟同
在孟州河陽縣
白魚
馬融曰
魚者介鱗之物
兵象也
白者殷家之正色
入王舟
是殷命歸周之兆也
復
音伏
王屋云云
馬曰
王屋王所居屋
流行也
魄然安帝意也
鄭玄云
鳥有孝德
武王卒父大業
故鳥瑞臻
赤者周之正色也
或曰
王屋山名
在河南北五里
引歸
還師
有未知天命之語
○
案
書傳
蔡云
孔氏以爲武王十一年觀兵
十三年伐紂
武王觀兵
是以臣脅君也
程子曰
此事閒不容髪
一日天命未絕
則是君臣
當日而絕
則爲獨夫
豈有觀兵而後伐之哉
司馬遷作周本紀
因亦謂觀兵而後伐紂
訛
謬相承
展轉左験
後世儒者
遂謂實然
而使武王蒙千百年脅君之惡
嗚呼惜哉
紂不悛
王乃伐紂
載西伯木主以行
伯夷叔齊叩馬諫曰
父死不葬
爰及干戈
可謂孝乎
以臣弑君
可謂仁乎
左右欲兵之
太公曰義士也
扶而去之
不悛
不改過也
悛音筌
木主
神主
伯夷叔齊
姓墨
伯者居長之稱
名允
字公信
諡曰夷
叔其弟也
名智
字公達
諡曰齊
孤竹君二子也
弑
大逆曰弑
兵
猶殺也
○
武王太公之心
恐一時之無君
伯夷叔齊之心
恐萬世之無君
此義蓋並行而不相悖也
王既滅殷爲天子
追尊古公爲太王
公季爲王季
西伯爲文王
天下宗周
通鑒武王既勝殷
乃改正朔以建子月爲正月
色尙赤
牲用騂
以赤爲徽號
朝燕服冕而玄衣
伯夷叔齊恥之
不食周粟
隱於首陽山
作歌曰
登彼西山兮
采其薇矣
以暴易暴兮
不知其非矣
神農虞夏
忽焉沒兮
我安適歸矣
于嗟徂兮
命之衰矣
遂餓而死
首陽山
在河中府河東縣南
薇
似蕨而差大
有芒而味苦
可食
適
音適
于
吁同
徂
周語作殂死也
武王崩
太子誦立
是爲成王
成王幼
周公位冢宰攝政
管叔蔡叔流言曰
公將不利於孺子
與武庚作亂
武庚者
武王所立紂子祿父
爲殷後者也
周公東征
誅武庚管叔
放蔡叔
王長周公歸政
幼
年十三而卽位
周公
武王弟
名旦
冢宰
官掌邦治
統百官
均四海
管叔蔡叔
管叔鮮
蔡叔度
皆武王弟
既克殷
使之監於殷
孺子
孺稚也
謂成王
誅武庚云云
事見書金縢諸篇
長
音張上聲
歸政
史記
成王長能聽政
周公歸政於成王
成王臨朝
周公北面就臣位
初武王作鎬京
謂之宗周
是爲西都
將営洛邑
未果
王欲如武王之志
召公遂相宅
周公至洛築王城
是爲東都
以洛爲天下中
四方入貢道里均也
王居西都
而朝會諸侯於東都
周公召公
相成王爲左右人
自陝以西
召公主之
自陝以東
周公主之
交趾南有越裳氏
重三譯而來
獻白雉
曰
吾受命國之黃耇
天無烈風淫雨
海不揚波三年矣
意者中國有聖人乎
周公歸之王
薦于宗廟
使者迷歸路
周公錫以輧車五乘
皆爲指南之制
使者載之
由扶南林邑海際
朞年而至國
故指南車常爲先導
示服遠人而正四方
初
凡言初者
因此年之事
而推其所由始也
後凡云先是者
亦倣此
鎬京
在豐邑東二十五里
鎬音皓
王都曰京
召公
名奭
召音邵
相
去聲
東部
案
書傳
洛水出商州洛南縣家領山
至鞏縣入河
王城在其北
曰洛陽
其地前直伊闕
後據邙山
左𣿞右澗
洛水貫其中
以象天漢
武王欲營都邑
而未成
成王遂卒其志而營之
後云郟鄏
卽此地也
餘見召誥傳文
貢
下供於王曰貢
左
佐同
陝
音閃
州屬河南
越裳氏
漢地理
交趾郡本南粤之地
武帝元鼎六年置
越裳之國又在其南
重三譯
重平聲
譯音亦
通兩番之語者曰譯
重三譯者
過三國也
獻
者下獻上之名也
曰
使者言
有聖人乎
以上乃黃耇之言
錫
賜也
輧
音騈
車有四面屛蔽曰輧車
乘
去聲
扶南
國在南蠻
林邑
亦南蠻國
朞年
歲一周曰朞
常爲
之爲去聲
導
引也
成王崩
子康王釗立
成康之際
天下安寧
刑錯四十餘年不用
釗
音昭
刑錯
錯措同
道隆德盛
民不犯刑
康王崩
子昭王瑕立
昭王南巡狩至楚
以膠舟載之
溺不返
膠舟
正義曰
昭王德衰
南征濟漢
船人惡之
以膠船進王
王御船至中流
膠液船解
膠音交
溺
音匿
子穆王滿立
有造父者
以善御幸於王
得八駿馬遊行天下
將皆有車轍馬跡
王西巡
世傳
王以此時
觴西王母瑤池上
樂而忘歸
徐偃王作亂
造父御王
長驅歸救亂
告楚伐徐
徐敗
王將征犬戎
祭公謀父諫曰
先王耀德不觀兵
王不聽征之
得四白狼四白鹿以歸
自是荒服不至
諸侯不睦
造
音操
幸
得寵曰幸
八駿馬
曰絕地
曰翻羽
曰奔霄
曰超景
曰踰冀
曰超光
曰騰霧
曰挂翼
轍
車跡曰轍
西王母
仙傳拾遺
又號金母元君
瑤池
在崑崙
樂
音洛
偃王
東方諸侯徐子也
嬴姓
僭稱曰王
告
通鑒作命
犬戎
西夷名
祭
音債
謀父
韋昭曰
祭畿内之國
周公之後
王卿士
謀父字也
觀
音貫
狼
似犬銳頭
白頰
高前
廣後
荒服
要服之外曰荒服
見禹貢
崩
子共王繄扈立
崩
子懿王囏立
崩
弟孝王辟方立
崩
子夷王燮立
下堂而見諸侯
楚始僭稱王
共
音恭
繄
於兮切
囏
古文艱
辟
音壁
燮
音纖入聲
夷王崩
子厲王胡立
無道暴虐侈傲
得衞巫使監國人之謗者
以告則殺之
道路以目
王喜曰
吾能弭謗矣
或曰
是障也
防民之口
甚於防川
水壅而潰
傷人必多
王不聽
於是國人相與畔
王出奔彘二相周召共理國事
曰共和者十四年
而王崩于彘
監
平聲
察也
以目
史記
王行侈傲
國人謗王
王怒使衞巫監之
巫以謗者告
王卽殺之
故國人莫復敢言
道路閒惟以目相盻而已
弭
音美
止也
潰
音囘去聲
旁決也
彘
音滯
縣屬
河東
今霍邑縣
相
去聲
周召
召音邵
下同
非周公旦
召公奭
自二公之後
凡輔相周室者
皆通稱曰周召
共
如字
子宣王静立
任賢使能
有召穆公
方叔
尹吉甫
仲山甫等
爲政於内外
召穆公名虎
出平淮夷
方叔南征荊蠻
尹吉甫北伐玁狁
仲山甫以補袞職
王化復行
周室中興焉
崩
子幽王宮涅立
初夏后氏之世
有二龍降于庭
曰予襃之二君
卜藏其漦
歷夏殷
莫敢發
周人發之
漦化爲黿童妾遇之而孕
生女
棄之
宣王時有童謠
曰檿弧箕服
實亡周國
適有鬻是器者
宣王使執之
其人逃
於道見棄女
哀其夜號而取之
逸於襃
至幽王之時
襃人有罪
入是女於王
是爲襃娰
王嬖之
襃娰不好笑
王欲其笑
萬方不笑
故王與諸侯約
有寇至
則擧烽火
召其兵來援
乃無故擧火
諸侯悉至
而無寇
襃娰大笑
王廢申后及太子宜臼
以襃娰爲后其子伯服爲太子
宜臼奔申
王求殺之
弗得
伐申
申侯召犬戎攻王
王擧烽火徴兵
不至
犬戎殺王驪山下
涅
音年入聲
襃
國在襃城
漦
音俟平聲
韋昭曰
龍所吐沫漦
龍之精氣也
黿
音元
史記注作蚖
謂蜥蜴也
孕
音盈去聲
棄之
不夫而育
故棄之
檿弧箕服
檿音掩
弧音胡
韋昭云
山桑曰檿
弧弓也
箕竹名
服矢房也
鬻
音育
賣也
號
音豪
逸
匿也
嬖
愛也
萬方
多方以誘其笑
烽
邊火曰烽
有急則於高處擧之
以爲號
援
音院
救也
奔申
姜姓國
宜臼母家
地在鄧州信陽軍之境
徴
召也
驪山
在華州渭南縣
古驪戎所居
故曰驪
諸侯立宣臼
是爲平王以西都逼於戎
徙居東都王城
時周室衰微
諸侯强幷弱
齊楚秦晉始大
平王之四十九年
卽魯隱公之元年
其後孔子修春秋始此
幷
併同
後不音者皆倣此
周室衰微
通鑒曰
四國更征伐
天子不能制
○
蘇氏曰
周之失計
未有如東遷之謬也
自平王而至于亡
非有大無道者也
顯王之神聖
諸侯服享
然終以不振
則東遷之過也
昔武王克商
遷九鼎于洛邑
成王周公增營之
周公既沒
君陣
畢公更居焉
以重王室而已
非有意於遷也
今夫富民之家
遺子孫者
田宅而已
不幸而有敗
雖乞價而生可也
然終不敢議田宅
今平王擧文武成康之業而棄之
此一敗而粥田宅者也
夏商之王
皆五六百年
而後王之敗
皆不滅幽厲
然至於桀紂而後亡
其未亡也
天下宗之
不如東周之名存而實亡者
則不粥田宅之效也
商雖有遷
避水患也
非避寇也
其避寇而遷者
未有不亡
雖不卽亡
未有能復振者也
春秋始此
春秋魯史記之名也
孔子以平王東遷
命令政敎不行於天下
故不得不因而修之
以示䙝貶之法也
平王崩
太子之子桓王林立
崩
子莊王佗立
崩
子釐王胡齊立
齊桓公始霸
太子
洩父
佗
音駝
釐
音熈
霸
持諸侯之權曰霸
釐王崩
子惠王閬立
崩
子襄王鄭立
晉文公始霸
閬
音浪
襄王崩
子頃王壬匡立
崩
子匡王班立
崩
弟定王瑜立
楚莊王使人問鼎輕重
王孫滿卻之
頃
音傾
卻
却同
退也
後不音者皆倣此
有在德不在鼎
及鼎之輕重不可問也之語
詳見左宣三年
定王崩
子簡王夷立
吳始僭稱王
簡王崩
子靈王泄心立
孔子生於其時
靈王崩
子景王貴立
崩
子悼王猛立
庶弟子朝弑之
晉人攻子朝
而立敬王丏
孔子歿於其時
敬王崩
子元王仁立
崩
子貞定王介立
崩
子哀王去疾立
弟思王叔帶襲弑之而自立
少弟考王嵬又攻殺思王而自立
崩
子威烈王午立
晉趙氏魏氏韓氏始侯
周自東遷以來
及是二十世而愈微
諸侯用兵爭强號爲戰國
朝
音潮
丏
音緬
王猛母弟
歿
音沒
卒也
去
上聲
襲
掩其不備曰襲
嵬
音外平聲
○
司馬温公資治通鑒始此
愚案
公曰
天子之職莫大於禮
禮莫大於分
分莫大於名
夫晉大夫暴滅其君
剖分晉國
天子既不能討
又寵秩之
使列於諸侯
是區區之名分
復不能守
而併棄之也
先王之禮
於斯盡矣
温公編鑒而始於此者
其亦春秋之意歟
威烈王崩
子安王驕立
齊田氏始侯
安王崩
子烈王喜立
崩
弟顯王扁立
諸侯皆僭稱王
顯王崩
子愼靚王定立
崩
子赧王延立
五十九年
與諸侯約從攻秦
秦昭王攻周
赧王奔秦
頓首受罪
盡獻其邑
秦受獻
而歸赧王於周
以卒
周爲天子三十七世
初夏亡
九鼎遷殷
殷亡遷周
成王定鼎於郟鄏
卜曰
傳世三十歷年七百
至是乃過其歷
凡八百六十七年
扁
音匾
靚
音浄
赮
奴板切
從
音蹤
合兵曰從
頓首
頭叩地曰頓首
郲
音夾
鄏
音辱
歷
數也
○
司馬温公曰
周自平王東遷
日以衰微
至於戰國
又分而爲二
其土地人民
不足以比强國之大夫
然天下猶尊之以爲王
守文武之宗祧
綿綿然久而不絕
其故何哉
植本固
而源深且遠故也
昔周之興也
禮以爲本
仁以爲源
自后稷以來至於文武成康
其講禮也備矣
其施仁也深矣
民習於耳目浹於骨髓
雖後世微弱
其民將有陵慢之心
則畏先王之禮而不敢爲
將有離散之心
則思先王之仁而不忍去
此其所以享國長久之道
不然以區區數邑
處於七暴國之閒
一日不可存
況於數十年乎
春秋戰國
周平王以後
爲春秋之世
其列國與周同姓者
曰魯
曰衞
曰晉
曰鄭
曰曹
曰蔡
曰燕
曰吳
其與周異姓者
曰齊
曰宋
曰陳
曰楚
曰秦
此其大者
餘小國若春秋所書
杞許滕薛邾莒江黃之屬
不可盡述
於十二列國之中
有齊桓公
宋襄公
晉文公
秦穆公
楚莊王
五霸事跡
若論春秋諸國之終始
有未及戰國而先亡者
有既及戰國而後亡者
各擧其槩周威烈王以後
爲戰國之世
則秦楚燕齊趙魏韓七大國而已
秦楚燕
猶爲春秋之舊國
田齊趙魏韓
則爲戰國之新國
凡春秋戰國之國
雖繋周之諸侯
而國異政
實不繋於周
難於盡載
附見周之下方
其時各有先後
則觀者詳之
莒
音擧
小国
杞也
許也
滕也
薛也
邾也
莒也
江也
黃也
並國名
槩
音漑
大略也
田齊
田氏齊
見
音現
下方
以下方册
吳
吳姫
姓太伯仲雍之所封也
十九世至壽夢
始稱王
壽夢四子
幼曰季札
札賢
欲使三子相繼立以及札
札義不可封延陵
號曰延陵季子
聘上國過徐
徐君愛其寶劍
季子心知之
使還
徐君已歿
遂解劍懸其墓而去
吳
子爵
都平江
稱王
太伯太王長子
讓國而逃
其後歷仲雍
周章
熊遂
柯相
疆鳩夷
餘橋
疑吾
柯盧
周繇
屈羽
夷吾
禽處轉
頗高
句卑
去齊
至壽夢
爲十九世
始稱王未詳
三子
長曰諸樊
次餘祭
次餘昧
延陵
郡屬江浙
今常州
聘
曲禮
諸侯使大夫問於諸侯曰聘
過
音戈
徐
國名
使還
之使去聲
壽夢後四君
而至闔廬
擧伍員謀國事
員字子胥
楚人伍奢之子
奢誅而奔吳
以吳兵入郢
吳伐越
闔廬傷而死
子夫差立
子胥復事之
夫差志復讎
朝夕臥薪中
出入使人呼曰
夫差而忘越人之殺而父邪
周敬王二十六年
夫差敗越于夫椒
越王句踐
以餘兵棲會稽山
請爲臣
妻爲妾
子胥言不可
太宰伯嚭受越賂
說夫差赦越
句踐反國
懸胆於坐臥
卽仰膽嘗之曰
女忘會稽之恥邪
擧國政屬大夫種
而與范蠡治兵
事謀吳
太宰嚭譖子胥
恥謀不用怨望
夫差乃賜子胥屬鏤之劍
子胥告其家人曰
必樹吾墓檟
檟可材也
抉吾目懸東門
以觀越兵之滅吳
乃自剄
夫差取其尸
盛以鴟夷
投之江
吳人憐之
立祠江上
命曰胥山
四君
諸樊
餘祭
夷昧
僚也
闔盧
諸樊子
殺僚自立
闔音合
員
音云
郢
楚都
今江陵府
越
蠻夷之國
姒姓
子爵
夫
音扶
差
音釵
復
音伏
讎
音酬
呼
去聲
而忘
之而並汝也
敗
音拜
破他曰敗則音拜
自破曰敗則音唄
後皆倣此
夫椒
之夫音扶
夫椒
吳地名
句
音鉤
會稽
音檜鷄
子胥言
有樹德莫如滋
去疾莫如滋
去疾莫如盡之語
詳見左哀公元年
嚭
音不上聲
賂
音路
賄也
女
音汝
屬
音燭
下同
種
上聲
蠡
音禮
治
平聲
下同
鏤
音閭
賜劍
使以自殺
檟
音賈
木名
抉
音攜入聲
抉出也
剄
音景
刎也
盛
音成
鴟
鴟音絺
馬革嚢也
越十年生聚
十年敎訓
周元王四年
越伐吳
吳三戰三北
夫差上姑蘇
亦請成於越
范蠡不可
夫差曰
吾無以見子胥
爲幎冒乃死
北
敗走也
上
上聲
姑蘇
臺在吳都
成
和也
無以見子胥
果如所料
故羞見之
幎冒
面衣也
以帛爲之
方尺二寸
四角有繫
於後結之
幎音明入聲
冒音帽
○
世紀
吳自太伯至夫差
越既滅吳
范蠡去之
遺大夫種書曰
越王爲人
長頸烏喙
可與共患難
不可與共安樂
子何不去
種稱疾不朝
或讒種
且作亂
賜劍死
范蠡装其輕寶珠玉
與私從乘舟江湖
浮海出齊
變姓名自謂鴟夷子皮
父子治產
至數千萬
齊人聞其賢
以爲相
蠡喟然曰
居家致千金
居官致卿相
此布衣之極也
久受尊名不祥
乃歸相印
盡散其財
懷重寶閒行
止於陶
自謂陶朱公
貲累鉅萬
魯人猗頓往問術焉
蠡曰
畜五牸
乃大畜牛羊於猗氏
十年閒
貲擬王公
故天下言富者
稱陶朱猗頓
遺
去聲
頸
音景
烏喙
烏孝鳥
爾雅
純黑而反哺者曰鳥
小而不反哺者曰鴉
喙訐穢切口也
難
去聲
樂
音洛
朝
音潮
從
去聲
私從家衆也
浮
舟行水曰浮
鴟夷子皮
史注云
蓋以吳王殺子胥
而盛以鴟夷
今蠡自以有罪爲號也
相
去聲
下並同
喟然
歎聲
閒行
閒音澗
濳行也
陶
今定陶縣
屬曹州
貲
音咨
財也
累
上聲
鉅萬
猶言萬萬
猗頓
猗當作倚
姓也
問術
問生財之術
畜
音凶入聲
下同
牸
音字
牝也
多畜之則生息必蕃
擬王公
有王公之富也
蔡
姫姓
蔡仲之所封也
周公蔡
蔡叔於郭鄰
其子胡
率德改行
復封于蔡
後世至春秋之末
爲楚惠王所滅
蔡
侯爵
都汝寧
蔡蔡
之蔡
上音酸入聲
猶放也
下如字
郭鄰
孔子曰
中國之外地名
胡
仲名
率德改行
率循也
仲能循祖文王之德
改父蔡叔之行
爲
去聲
○
世紀
蔡自叔度至元侯
凡二十四世
曹
姫姓
武王弟曹叔振鐸之所封也
其後世至春秋中
爲宋所滅
曹
侯爵
都定陶
鐸
音唐入聲
爲
去聲
○
世紀
曹自叔振鐸至伯陽
凡二十六世
宋
子姓
商紂庶兄微子啓之所封也
後世至春秋
有襄公玆父者
欲霸諸侯
與楚戰
公子目夷
請及其未陣撃之
公曰
君子不困人於阨
遂爲楚所敗
世笑以爲宋襄之仁
宋
公爵
都宋
目夷
襄公庶兄
子魚也
未陣
未成行陣
阨
音厄
爲
去聲
敗
音拜
下同
其後有景公者
熒惑嘗以其時守心
心宋之分野
公憂之
司星子韋曰
可移於相
公曰
相吾之股肱
曰
可移於民
公曰
君者待民
曰
可移於歲
公曰
歲饑民困
吾誰爲君
子韋曰
天高聽卑
君有君人之言三
宜有動
候之果徙一度
熒惑
火星
熒音螢
守心
心心
宿經星也
分
音墳去聲
宋豫州之域
心宿直焉
司星
星官也
於相
使相受災
於民
使民受災
於歲
使歲凶荒
饑
穀不熟曰饑
爲
去聲
動
感也
歷數世
至康王偃
有雀生𪄟
占之
曰必霸天下
偃喜
敗齊楚魏
與爲敵國
偃淫虐
天下號之曰桀宋
周愼靚王時
齊湣王與楚魏
共伐宋滅之
而分其地
𪄟
音氈
劉向說苑作鸇
字林云
鷂屬
占
音瞻
與爲
之與音豫
桀宋
謂其虐如桀
愼靚王
案通鑒
當作赮王
湣
一作閔
○
世紀
宋自微子啓至康王偃
凡三十二世
魯
姫姓
周公子伯禽之所封也
周公誨成王
王有過則撻伯禽
伯禽就封
公戒之曰
我文王之子
武王之弟
今王之叔父
然我一沐三握髪
一飯三吐哺
起以待士
猶恐失天下賢人
子之魯
愼無以國驕人
魯
侯爵
都曲阜
撻伯禽
撻己子以厲王
沐
洗頭
飯
上聲
無
毋同
禁止辭也
太公封於齊
五月而報政
周公曰
何疾也
曰
吾簡其君臣禮
從其俗
伯禽至魯
三年而報政
周公曰
何遲也
曰
變其俗
革其禮
喪三年而後除之
周公曰
後世其北面事齊乎
夫政不簡不易
民不能近
平易近民
民必歸之
報政
猶述職也
北面
臣禮
夫
音扶
易
音異
下同
周公問太公
何以治齊
曰
尊賢而尙功
周公曰
後世必有簒弑之臣
太公問周公
何以治魯
曰
尊賢而親親
太公曰
後寖弱矣
治
平聲
下同
纂
音剗去聲
寖
音浸
漸也
伯禽十三世而至隱公
爲春秋之始
伯禽而下
歷考公
熈公
幽公
魏公
眞公
武公
懿公
伯御
孝公
惠公
至隱公爲十三世
隱公之弟曰桓公
桓公之子莊公
莊公有庶弟三人
曰慶父
其後爲孟孫氏
曰叔牙
其後爲叔孫氏
曰季友
其後爲季孫氏
是爲三桓
世執國命
歷子班
閔公
僖公
文公
宣公
成公
襄公
至昭公
伐季氏
三家共伐之
公奔乾侯
以卒
班
春秋作穀
共伐
三家反共伐公
乾侯
晉邑
乾音干
弟定公立
以孔子爲中都宰
一年四方皆則之
由中都爲司空
進爲大司寇
相定公會齊侯于夾谷
孔子曰
有文事者
必有武備
請具左右司馬以從
中都宰
中都邑
屬東平
宰邑長也
曰大夫
曰令
曰長
曰尹同
卽今之知縣也
司空
官掌封土
居四民
時地利
大司寇
官掌邦禁
誥姦慝
刑暴亂
相
去聲
下同
夾谷
今名來山
在東海郡
具
倶也
左右司馬
官掌邦政
統六師
平邦國
既會
齊有司請
奏四方之樂
於是旗旄劍戟
鼓譟而至
孔子趨而進曰
吾兩君爲好
夷狄之樂
何爲於此
齊景公心怍麾之
齊有司請
秦宮中之樂
優倡侏儒戲而前
孔子趨而進
曰
匹夫熒惑諸侯者
罪當誅
請命有司加法焉
首足異處
景公懼
歸語其臣曰
魯以君子之道輔其君
而子獨以夷狄之道敎寡人
於是齊人
乃歸所侵魯鄆
汶陽
龜陰之地以謝魯
譟
音掃去聲
好
去聲
和也
怍
音咋
愧也
麾
指麾使其退
優倡
倡音昌
俳優倡妓
侏儒
短人
熒惑
迷亂也
異處
謂分其屍
語
去聲
鄆
音韻
汶
音問
侵地
左傳注
鄆也
讙也
龜陰也
三邑皆汶陽之田
爲齊所侵者
至是歸魯
案三體詩注
汶陽乃今泰安州奉符縣也
孔子言於定公
將堕三都以强公室
叔孫氏堕郈
季氏堕費
孟氏之臣不肯堕成
圍之弗克
將
音漿
下並同
堕
許規切
毀也
三都
三桓私邑
費郈成也
郈
音后
費
音秘
孟氏之臣
處父
○
語錄
問成既不堕
孔子如何便休
曰
不久孔子亦去魯矣
若使久居之
自須有箇處置
孔子由大司寇
攝行相事
七日而誅亂政大夫少正卯
居三月
魯大治
齊人聞之懼
乃歸女樂於魯
季桓子受之
不聽政
郊又不致膰俎於大夫
孔子遂去魯
攝
兼也
少正卯
少正姓
卯名
一說少正官名也
歸
音饋
郊
祀天
膰
音煩
祭餘肉也
去魯
史記世家
定公以孔子爲大司寇
攝行相事
與聞國政
大治
齊人聞而懼曰
孔子爲政必霸
霸則吾地近焉
我爲之先幷矣
盍致地焉
犂鉏曰
請先沮之
沮之
沮之不可
則致地庸遲乎
於是選齊国中美女八十人
皆衣文衣
而舞康樂
文馬三十匹
遺魯君
陳女樂文馬於魯城南高門外
季桓子微服往觀再三
將受
乃語魯君爲周道遊
觀終日
怠於政事
子路曰
夫子可行矣
孔子曰
魯今且郊
如致膰於大夫
則吾猶可止
桓子卒受齊女樂
三日不聽政
郊又不致膰俎於大夫
孔子遂行
孟子曰
孔子乃欲以微罪行
是也
定公卒
子哀公立
欲以越伐三桓
不克
歷悼公元公
至繆公
知尊子思
而不能用
歷共公康公
至平公
嘗欲見孟子
而不果
歷文公
至頃公
爲楚考烈王所滅
魯自周公至頃公
凡三十四世
繆
音目
共
音恭
不果
說見梁惠王篇
頃
音傾
爲
去聲
三十四世
愚案
本周公而言
當作三十五世
○
孔子
名丘
字仲尼
其先宋人也
孔氏出自子姓
宋太子弗父何後
何玄孫孔父嘉
爲宋督所殺
故其子奔魯
遂以孔爲氏
有正考父者
佐宋
三命滋益恭
其鼎銘云
一命而僂
再命而傴
三命而俯
循牆而走
亦莫餘敢侮
饘於是
粥於是
以餬予口
正皇父
正諡
考父字
孔父嘉父也
鼎銘
考父廟鼎銘文
僂傴俯
僂音呂
傴音禹
初命爲士
其容僂
再命爲大夫
其容傴
三命爲卿
其容俯
蓋三者皆是低頭
而傴甚於僂
俯甚於傴也
所謂滋益恭
循牆而走］
遜辟之甚
不敢安行
莫余敢侮
雖過恭
而人不慢之
饘於是云云
饘音旃
粥音育
稠曰饘
希曰粥
謂爲饘粥於是鼎中
以餬我口
儉之至也
孔氏滅於宋
其後適魯
有叔梁紇者
與顏氏女
禱於尼山
而生孔子
叔梁紇
叔梁字
紇名
紇下沒切
尼山
卽尼北山
在兗州
爲兒
嬉戲常陳俎豆設禮容
長爲季氏吏
料量平
嘗爲司樴吏
畜蕃息
俎豆
祭祀
載牲體曰俎
爲葅醢曰豆
長
音張上聲
季之吏
史記作委吏
主委積倉廩
量
音亮
司樴吏
樴
史記作杙
蓋繫養犠牲之所
此官卽孟子所謂乘田
畜
音嗅
獸產
適周問禮於老子
反而弟子稍益進
適齊
齊景公將待以季孟之閒
孔子反魯
定公用之不終
適衞
將適陳
過匡
匡人嘗爲陽虎所暴
孔子貌類陽虎
止之
季孟
魯二卿
季氏最貴
孟氏爲下卿
景公將以奉待季氏孟氏之禮之閒待孔子
適衞
主顏讐由家
過
音戈
匡
史注
宋邑
爲
去聲
陽虎
陽姓
虎名
字貨
季氏
家臣也
類
似也
止之
有顏淵後
文王既沒之語
既免反于衞
醜靈公所爲
去之
過曹適宋
與弟子習禮大樹下
桓魋伐拔其樹
適鄭
鄭人曰
東門有人
其顙似堯
其項類皋陶
其肩類子產
自要以下
不及禹三寸
纍纍然若喪家之狗
適陳又適衞
將西見趙簡子
至河
聞竇鳴犢
舜華殺死
臨河歎曰
美哉水
洋洋乎
丘之不濟
此命也
反于衞
適陳
適蔡
如葉
反于蔡
免
脫也
反于衞
主蘧伯玉家
見南之
靈公所爲
史記
衞靈公與夫人南子同車
使孔子爲次乘
招搖市過之
故孔子醜之語
桓魋
宋司馬向魋也
出於桓公
故又稱桓氏魋
伐樹
有天生德之語
有人
孔子
顙
音桑上聲
額也
項
胡講切
頸也
陶
音遙
要
腰同
纍纍然若喪家之狗
史記注
主人哀荒
不見飮食
故纍纍然而低垂也
喪平聲
適陳
主司城貞子家
適衞
有三年有成之語
河
水出崑崙北合湟水
至長城
南至華陰合渭水
東入洛汭
又此合于漳水入海
竇鳴犢舜華
二賢大夫
反于衞
又主蘧伯玉家
靈公問陳
不對而行
適陳
案論語
則絕糧當在此時
葉
音攝
楚邑
反于蔡
有沮溺耦畊
丈人荷蓧等事
楚使人聘之
陳蔡大夫謀曰
孔子用於楚
則陳蔡危矣
相與發徒
圍之於野
孔子曰
詩云
匪兕匪虎
率彼曠野
吾道非邪
吾何爲於是
子貢曰
夫子道至大
天下莫能容
顏囘曰
不容何病
然後見君子
楚昭王興師迎之
乃得至楚
將封以書社地七百里
令尹子西不可
孔子反于衞
季康子迎歸魯
哀公問政
終不能用
乃序書
上自唐虞
下至秦繆
刪古詩三千
爲三百五篇
皆絃歌之
禮樂自此可述
徒
黨也
詩云
小雅何草不黃篇
兕
音辭上聲
野牛
二角青色
曠野
之野
叶上與切
何爲
之爲去聲
子貢
姓端木
名賜
顏囘
字子淵
師
二千五百人爲師
書社地
索隱曰
古者二十五家爲里
里各立社
則書社者書其社之人名於籍
蓋以七百里之人
封孔子也
令
去聲
令尹子西
楚相
號爲令尹
子西其字也
反于衞
時靈公已卒
有答子路正名之語
問政
有擧直民服之語
唐虞
堯典
舜典
秦繆
繆與穆通
秦誓
删
音山
三百五篇
詩三百十一篇
云三百五篇者
蓋以笙詩六篇無辭
有辭者實三百五篇
絃歌
彈曰絃
誦曰歌
晩而喜易
序彖
象
繋辭
說卦
文言
易
音亦
周易
彖
音湍去聲
彖者文王所繫之辭是也
象
者周公所繫之辭
卦下象解一卦之義
謂之大象
如乾以天爲象是也
⽘下象解一⽘之義
謂之小象
如乾之濳龍勿用是也
孔子從而釋之
故通謂之象
今各卦象曰以下之辭是也
繋辭
所以統言天地之閫奥
人事之終始
說卦
所以陳說八卦之德業
說如字
文言
所以釋論乾坤之妙理
皆孔子之所序述也
讀易
韋編三絕
因魯史記作春秋
自隱至哀
十二公
絕筆於獲麟
筆則筆
削則削
子夏之徒
不能賛一辭
韋編
韋皮也
古者以皮編簡
披閱之勤腰
故至三絕
十二公
隱公
桓公
弉公
閔公
僖公
文公
宣公
成公
襄公
昭公
定公
哀公
獲麟
春秋經止於西狩獲麟一句
麟麕身牛尾馬蹄
毛蟲之長也
則筆
可者筆於書
則削
不可則削而去
子夏
姓卜
名商
弟子三千人
身通六藝者
七十有二人
七十有二人
顏囘
閔損
冉耕
冉雍
宰予
端木賜
冉求
仲由
言偃
卜商
顓孫師
曾參
儋臺滅
明高柴
宓不齊
樊須
有若
公析哀
曾點
顏商
商瞿漆
雕開
公良孺
公西赤
原憲
公冶長
南宮韜
秦商
顏刻
司馬黎
巫馬期
梁鱣
琴牢
冉儒
顏幸
伯虔
公孫龍
曹䘏
陳亢
叔仲會	
秦祖
奚箴
公祖玆
廉潔
宰父黑
冉季
公肩
秦非
漆雕從
燕伋
公夏守
勾井疆
步叔乘
石作蜀
邽巽
施之常
申績
樂欬
顏之僕
孔忠
薛邦
石處
懸亶
左郢
狄黑
商澤
任不齊
榮祈
顏噲
原杭
漆雕侈
懸成
顏相
已上實七十六人
出家語
年七十三而卒
子鯉字伯魚
早死
孫伋字子思作中庸
伋
音急
中庸
凡三十三章
孟子其門人也
名軻
魯孟孫之後
生於鄒
幼被慈母三遷之敎
長受業子思之門
道既通
游齊梁
不用
退與萬章之徒
難疑答問
作七編
軻
字子車
一說
字子與
鄒
縣屬縢州
三遷
初舎近墓
次徒近市
三徒近學
說見小學
稽古篇
長
音張上聲
游齊梁
說見朱子序說
難
去聲
七篇
趙氏曰
凡二百六十一章
三萬四千六百八十五字
○老子者
楚苦縣人也
李姓
名耳
字伯陽
又曰
字聃
爲周守藏吏
孔子問焉
老子告之曰
良賈深藏若虛
君子盛德
容貌若愚
孔子去謂弟子曰
鳥吾知其能飛
魚吾知其能游
獸吾知其能走
走者可以爲網
游者可以爲綸
飛者可以爲矰
至於龍
吾不能知其乘風雲而上天也
今見老子
其猶龍乎
苦
音戸
案全書
當作芒
屬亳州
李姓
葛洪傳云
李氏女所生
從母姓
聃
音貪
守藏吏
官
主出納帑藏
藏音壯
問焉
家語
孔子與南宮敬叔
問禮於老聃
賈
音古
商賈
游
水行曰游
綸
釣繩曰綸
矰
音增
以絲繋矢而射曰矰
上
上聲
老子見周衰
去至關
關令尹喜曰
子將隱矣
爲我著書
乃著道德五千餘言
而去
莫知其所終
至關
萬氏云
函谷關
愚案
當是玉門關
列仙傳
關令尹
與老子倶之流沙
流沙在玉門關外
尹喜
守關令
尹姓
喜名
見氏族大全
爲
去聲
著
音猪去
其後有鄭人列禦寇
蒙人莊周
亦爲老子之學
莊周著書
侮孔子而誚諸子焉
鄭
州屬河南
列禦寇
卽列子
著書二十篇
蒙
邑屬睢州
莊周
卽莊子
爲
治也
二子並治老子之學
誚
音樵去聲
譏議也
諸子
七十子之徒
衞
姫姓
武王母弟
康叔封之所封也
衞
侯爵
都朝歌
後徒帝丘
康叔封
武王同母之弟
名封
後世至春秋
有靈公夫人南子之亂
子蒯聵欲殺南子
不果出奔
南子
宋女
子姓
亂
淫亂
蒯
音快
聵
五怪切
出奔
說見左定公十四年
公卒
立蒯聵之子輒
蒯聵入
輒拒之
子路與其難
太子之臣以戈撃子路
斷纓
子路曰
君子死冠不免
結纓而死
衞人醢子路
孔子聞之
命覆醢
輒
出公
蒯聵
入國自立
是爲莊公
子路
孔子之弟子
姓仲
名由
與
音豫
難
去聲
太子
蒯聵
太子之臣
石乞
孟黶
纓
冠繫也
覆醢
覆音福
子路既死衞輒之難
遂爲衞人所醢
孔子聞之
而覆棄家醢
蓋痛子路之禍
而不忍食其似也
○
朱子曰
子路仕衞之失
前輩論之多矣
然子路卽是見不到
非知其非義而苟爲也
戰國時
子思居於衞
言苟變可將
衞侯曰
變嘗爲吏
賦於民
食人二𨿸子
故弗用
子思曰
聖人用人
猶匠之用木
取其所長
棄其所短
故杞梓連抱
而有數尺之朽
良工不棄
今君處戰國之世
而以二卵棄干城之將
此不可使聞於鄰國也
衞侯言
計非是
而群臣和者如出一口
子思曰
君之國事
將日非矣
君出言自以爲是
而卿大夫莫敢矯其非
卿大夫出言
自以爲是
而士庶人莫敢矯其非
詩曰
具曰予聖
誰知烏之雌雄
衞侯
愼公
賦
斂也
杞梓
音起子
二木名
皆良材也
杞樹如柳
葉麤而白色
理微赤
梓楸之疎理白色而生子者
連抱
一拱曰抱
處
音杵
卵
音鑾上聲
干城
皆所以扞外而衞内
故以爲比
干如字
和
去聲
將日
之將音漿
矯
揉曲爲矯
詩曰
小雅正月篇
雌雄
解見朱子集傳
周之諸侯
惟衞最後亡
至秦幷天下爲帝
二世始廢君角爲庶人
世紀
衞
自康叔至君角
凡四十三世
鄭
姫姓
周宣王庶弟
桓公友之所封也
桓公子武公
與其子莊公
並爲周司徒
數世至聲公
相子產
子產者公族
國氏名僑
孔子過鄭
與子產如兄弟云
鄭
伯爵
都西周畿内
後徒榮陽
聲
案左傳
當作簡
相
去聲
公族
鄭君之族
國氏
子產父
字子國
故以國爲氏
僑
音喬
過
音戈
云
語辭
穆襄以來
鄭無歲不被晉楚之兵
子產受之以禮自固
雖晉楚之暴
不能加焉
鄭至周威烈王時
君乙爲韓哀侯所滅
韓徙都之
穆襄
鄭穆公
襄公
雖晉楚
之楚
舊作秦非
爲
去聲
○
世紀
鄭自桓公至君乙
凡二十三世
晉
姫姓
成王弟唐叔虞之所封也
晉
侯爵
初都平陽
後徒曲沃
亦徒絳
國本號唐
後子燮者
乃更號曰晉
成王幼
與叔虞戲
削桐葉爲圭
曰以此封若
史佚請擇日
王曰
吾與之戲耳
佚曰
天子無戲言
遂封唐
圭
瑞玉曰圭
若
汝也
史佚
佚音逸
史太史
佚其名也
無
毋同
後世至文公
霸諸侯
文公名重耳
獻公之次子也
獻公嬖驪姫
殺太子申生
而伐重耳於蒲
重耳出奔
十九年而後反國
嘗餒於曹
介子推割股以食之
及歸賞從亡者
狐偃
趙衰
顚頡
魏犨
而不及子推
子推之從者
懸書宮門曰
有龍矯矯
頃失其所
五蛇從之
周流天下
龍饑乏食
一蛇刲股
龍返於淵
安其壤土
四蛇入穴
皆有處處
一蛇無穴
號于中野
公曰
噫
寡人之過也
使人求之
不得
隱綿上山中
焚其山
子推死焉
後人爲之寒食
文公環綿上田封之
號曰介山
重
平聲
驪姫
驪戎女
姫姓
蒲
重耳所守邑
餒
音内上聲
饑也
介子推
左傳作之椎
注云
介姓
椎名
之語助也
推音吹
食之
之食音嗣
從
去聲
衰
初危切
頡
音賢入聲
犨
音丑平聲
有龍
喩重耳
頃
項同
五蛇
喩狐趙顚魏介五臣
下
叶音戸
一蛇
專喩子推
刲
音奎
割也
號
音豪
野
叶上與切
噫
音醫
恨聲
綿上
地在汾州
焚其山
欲使之出
爲
去聲
寒食
荊楚歲時記
清明前三日禁火
謂之寒食
詳見胡曾詠史詩注
文公卒
其後遂世爲霸
歷襄公
靈公
成公
景公
厲公
至悼公
霸業復盛
又歷平公
昭公
頃公
公室益弱
而六卿范氏
知氏
中行氏
趙氏
魏氏
韓氏
皆大
歷定公至出公
知氏與趙魏韓氏
分范中行氏
公怒
四卿反攻公
公出奔而死
哀公立
韓趙魏氏
又滅知氏而分之
幽公立
晉獨有絳曲沃
餘皆入韓趙魏氏
號爲三晉
烈公立
三卿以周威烈王命爲侯
又歷孝公至静公
魏武侯
韓哀侯
趙敬侯
共廢静公爲家人
而分其地
晉絕不祀
頃
音傾
知
智同
絳曲沃
絳州
屬山西
曲沃其縣也
靜
通鑒作靖
家人
猶庶人
○
世紀
晉自叔虞至靜公
凡三十九世
陳
嬀姓
虞舜之後
胡公滿之所封也
周武王求而封之
後世至春秋
有公子完者
出奔而仕于齊
陳後爲楚惠王所滅
而完之後遂大于齊爲田氏
陳
侯爵
都宛丘
嬀
音龜
爲楚
之爲去聲
○
世紀
陳自胡公至閔公
凡二十五世
齊
姜姓
太公望呂尙之所封也
後世至桓公霸諸侯
五霸桓公爲始
名小白
兄襄公無道
群弟恐禍及
子糾奔魯
管仲傅之
小白奔莒
鮑叔傅之
襄公爲弟無知所弑
無知亦爲人所殺
齊人召小白於莒
而魯亦發兵送糾
管仲嘗遮莒道射小白
中帶鉤
小白先至齊而立
鮑叔牙薦管仲爲政
公置怨而用之
齊
侯爵
都營丘
糾
音九
桓公弟
傅
相也
爲弟
之爲去聲
爲人
之爲去聲
齊大夫雍廩
遮
欄也
射
音石
中
去聲
帶鉤
條環也
置
說文云
置赦也
仲字夷吾
嘗與鮑叔賈
分利多自與
鮑叔不以爲貪
知仲貧也
嘗謀事窮困
鮑叔不以爲愚
知時有利不利也
嘗三戰三走
鮑叔不以爲怯
知仲有老母也
仲曰生我者父母
知我者鮑子也
桓公九合諸侯
一匡天下
皆仲之謀
一則仲父
二則仲父
賈
音古
坐商也
怯
音欠入聲
九
左傳作糾
督也
匡
正也
仲父
尊稱之也
父音甫
仲病
桓公問
群臣誰可相
易牙何如
仲曰
殺子以食君
非人情
不可近
開方何如
曰
倍親以適君
非人情
不可近
蓋開方故衞公子來奔者也
竪刁何如
曰
自宮以適君
非人情
不可近
仲死
公不用仲言
卒近之
相
去聲
下同
食
史作適
管仲曰
願君遠易牙
公曰易牙烹其子
以快寡人
尙何疑耶
非人情
謂不合常情也
倍
背同
竪刁
音樹凋
刁臣名
竪其姓也
自宮
自受宮刑
而爲宦官
宮割勢也
三子專權
公内寵
如夫人者六
皆有子
公薨
五公子爭立相攻
公尸在床
無殯斂者六十七日
尸虫出于戸
有子
謂長衞姫生武孟
少衞姫生惠公
鄭姫生孝公
葛嬴生昭公
密姫生懿公
宋華子
生子雍
薨
諸侯之曰薨
相攻
公與管仲
初欲立孝公
及卒而改孟等皆爭
殯斂
古者死三日而斂
斂而後殯
殯而後葬
見朱子家禮
自桓公八世
至景公
有晏子者事之
名嬰
字平仲
以節儉力行重於齊
一狐裘三十年
豚肩不掩豆
齊國之士
待以擧火者七十餘家
晏子出
其御之妻
從門閒窺
其夫擁大蓋策駟馬
意氣揚揚自得
既而歸
妻請去曰
晏子身相齊國
名顯諸侯
觀其志
有以自下
子爲人僕御
自以爲足
妾是以求去也
御者乃自抑損
晏子怪而問之
以實対
薦爲大夫
公使晏子之晉
與叔向私語
以爲齊政必歸陳氏
如其言
八世
桓公以下歷無𧇊
孝公
昭公
子舎
懿公
惠公
項公
靈公
莊公
僖公
本十世
今云八者
蓋略無𧇊子舎而言也
一狐裘
狐貉
裘皮位也
狐裘大夫之服也
三十年言服之久也
豚肩
豚豕也
禮記集說云
大夫祭用少牢
不合用豚
周人貴肩
肩在俎不在豆
此但喩其極小
謂併豚兩肩
亦不足以掩豆
故假豆言之耳
禮貴不豐不殺
晏子失之殺者也
擧火
賴其供給而得炊爨
御
僕也
閒
如字
隙也
大蓋
傘也
爲人
之爲去聲
對
實以妻言答之
薦
薦御者爲大夫
叔向
晉大夫羊舌肸
景公後五世至康公
田和受周安王命爲侯
遷康公海浜以死
姜氏遂絕不祀
五世
景公而下
歴子茶
悼公
平公
至康公爲五世
○
世紀
齊自太公至康公
凡三十世
田氏齊者
本嬀姓
故陳厲公侘子完之後也
完奔齊
爲陳氏
後又以陳爲田氏
完事齊桓公
爲工正
卒
謚敬仲
五世至釐子乞
事齊景公爲大夫
其收賦稅於民
以小斗受之
其粟予民以大斗
行私惠於民
而公弗禁
由是得齊衆
乞專政
卒
子成子恒
弑簡公立平公
封邑大於公所食
佗
音它
工正
官主百工
利器用
諡
音示
死後易名曰諡
五世
譜系未祥
釐
僖同
乞
音氣
予
與同
恒
胡登切
恒卒
襄子盤立
與韓趙魏通使
蓋三家且有晉
而田氏且有齊也
歷莊子白
至太公和
遂以周安王命爲侯
卒
子桓公午立
卒
子威王因齊立
初不治
諸侯皆來伐
八年楚大發兵加齊
齊使淳于髠請救于趙
齎金百斤車馬十駟
髠仰天大笑
王曰
先生少之乎
髠曰
臣見道傍有禳田者
操一豚蹄
酒一壺
祝曰
甌窶滿篝
汙邪滿車
五穀蕃熟
穣穣滿家
臣見其所持者狭
所欲者奢
故笑之
王乃益黃金千鎰
白璧十雙
車馬百駟
髠乃行
時齊國幾不振
王乃召卽墨大夫
語之曰自子之居卽墨也
毀言日至
然吾使人視卽墨
田野辟人民給
官無事東方寧
是子不事吾左右
以求助也
封之萬家
召阿大夫
語之曰
自子之守阿
誉言日至
吾使人視阿
田野不辟
人民貧餒
趙攻鄄
子不救
衞取薛陵
子不知
是子厚幣事吾左右
以求誉也
是日烹阿大夫與嘗誉者
群臣聳懼
莫敢飾詐
齊大治
諸侯不敢復致兵
使
去聲
下同
因齊
威王名曰因齊
淳于髠
淳于姓
髠名
齎
音濟平聲
駟
乘馬爲駟
操
平聲
祝曰甌窶云云
甌窶高田
窶音婁
汙邪低田
音烏耶
滿篝滿車
謂高下皆熟
滿載而歸也
篝音鉤
竹籠
車尺遮切
五穀
稻
黍
稷
麥
菽
穰穰
豐貌
穰音禳
夾
少也
奢
多也
鎰
音逸
二十四兩曰鎰
白璧
瑞玉名
白虎通云
外圓象天
内方象地
是也
幾
音機
卽墨
邑屬膠州
語
去聲
下同
辟
關同
阿
邑屬東平
譽
音余
鄄
音絹
縣屬濮州
薛陵
或曰
卽薛郡
未詳
烹
煮也
威王與魏惠王
會田于郊
惠王曰
齊有寶乎
王曰
無有
惠王曰
寡人國雖小
猶有徑寸之珠
照車前後各十二乘者十枚
威王曰
寡人之寶與王異
吾臣有檀子者
使守南城
楚不敢爲寇泗上
田
畋同
郊
城外曰郊
徑寸
徑廣也
寸謂珠大滿寸也
乘
去聲
泗上
泗水名
出魯國示縣陪尾山
西南過彭城
又東南過下邳入淮
泗上者
泗水之上也
十二諸侯皆來朝
國號未詳
朝
音潮
有盻子者
使守高唐
趙人不敢東漁於河
盻子
盻與盼同
讀如眄
卽田盼也
高唐
地在東昌
有黔夫者
使守徐州
則燕人祭北門
趙人祭西門
黔
音琴
徐州
徐
通鑒注
音舒
齊邑也
祭
燕在齊北
故祭齊北門
趙在齊西
故祭齊西門
賈逵曰
燕趙之人
畏齊侵伐
故祭以求福
有種首者
使備盗賊
道不拾遺
此四臣者
將照千里
豈特十二乘哉
惠王慙色
種
去聲
將
音漿
威王卒
子宣王立
喜文學遊說之士
騶衍
淳于髠
田駢
愼到之徒
七十六人皆爲上大夫
是以齊稷下學士盛
且數百千人
然而孟子至
而不能用
騶
音鄒
上大夫
卿也
稷下
稷齊城門名
或曰山名
魏伐韓
韓請救於齊
齊使田忌爲將
以救韓
魏將龐涓
嘗與孫臏同學兵法
涓爲魏將軍
自以所能不及
以法斷其兩足而黥之
齊使至魏
竊載以歸
至是臏爲齊軍師
直走魏都
涓去韓而歸
臏使齊軍入魏地者
爲十萬竈
明日爲五萬竈
又明日爲二萬竈
涓大喜曰
我固知齊軍怯
入吾地三日
士卒亡者過半矣
乃倍日幷行遂之
臏度其行
暮當至馬陵
道陿而旁多阻
可伏兵
乃斫大樹
白而書曰
龐涓死此樹下
令齊師善射者
萬弩夾道而伏
期暮見火擧而發
涓果夜至斫木下
見白書以火燭之
萬弩倶發
魏師大亂相失
涓自剄
曰遂成豎子之名
齊大破魏師
虜太子申
龐
薄江攝
涓
音鵑
臏
音貧上聲
涓爲
之爲去聲
斷兩足
刖也
斷音端上聲
黥
音擎
高誘曰
謂刻其額
以墨實其中
曰黥
齊使
之使去聲
走
音奏下同
度
音堂入聲
馬陵
在大名
陿
音峽
伏
藏也
令
去聲
萬弩
弓有臂曰弩
燭
照也
豎子
豎童豎
斥孫臏言也
宣王卒
湣王立
靖郭君田嬰者
宣王之庶弟也
封於薛
有子曰文
食客數千人
名聲聞於諸侯
號爲孟嘗君
秦昭王聞其賢
乃先納質於齊
以求見
至則止囚欲殺之
孟嘗君使人抵昭王幸姫求解姫
曰
願得君狐白裘
蓋孟嘗君嘗以獻昭王
無他裘矣
客有能爲狗盗者
入秦藏中
取裘以獻姫
姫爲言得釋
卽馳去
變姓名
夜半至函谷關
關法𨿸
鶏鳴方出客
恐秦王後悔追之
客有能爲鶏鳴者
鶏盡鳴
遂發傳
出食頃
追者果至
而不及
孟嘗君歸
怨秦
與韓魏伐之
入函谷關
秦割城以和
孟嘗君相齊
或毀之於王
乃出奔
薛
郡屬山東今東平府
聞於
之聞去聲
質
音致
交質
抵
音庭
至也
抵
音庭
至也
幸姫
師古曰
姫者周之姓
貴於諸國之女
故婦人美號
皆稱姫
後因總謂衆妾爲姫
狐白
狐腋下白者爲貴
藏
音狀
物所畜曰藏
爲
去聲
函谷關
在弘農郡靈寶縣界
函音咸
傅
音轉去聲
史注
今之驛券
狗盗鶏鳴
蘇曰
田文所賓禮者
至於狗盜
皆以客禮食之
其取士亦陋矣
然微此二人
幾不脫於死矣
當是之時
雖道德禮儀之士
無所用也
然道德禮義之士
當求之於未危
亦無用此士也
相
去聲
湣王滅宋而驕
燕昭王以齊嘗破燕之故
與諸侯合謀而攻齊
燕軍人臨淄
湣王走莒
楚將淖歯救齊
反殺湣王
而與燕共分齊之侵地
臨淄
縣屬益都
齊所都也
淄音兹
走
音奏
莒
縣屬密州
淖
音閙
王孫賈從湣王於莒
而失王處
其母曰
汝朝出而晩來
吾則倚門而望
汝暮出而不還
吾則倚閭而望
汝今事王
王走
汝不知處
汝尙何歸焉
賈乃攻淖歯殺之
求湣王子法章而立之
保莒以抗燕
從
去聲
閭
里門
法章
襄王
時齊城
惟莒卽墨不下
卽墨人推田單爲將軍
身操版挿
與士卒分功
妻妾編於行伍
收城中得牛千餘
爲絳繒衣
畫五彩龍文
束兵刃其角
灌脂束葦於尾
燒其端
鑿城數十穴
夜縱牛
壮士随其後
牛尾熱
怒奔燕軍
所觸盡死傷
而城中鼓譟從之
聲振天地
燕軍敗走
七十餘城皆復爲齊
迎襄王於莒
封單爲安平君
推
音退平聲
䤾
鍬屬
絳繒
絳赤色
繒帛也
繒疾陵切
脂
油也
葦
葭也
奔
去聲
復
音伏
單攻狄
三月不克
魯仲連曰
將軍在卽墨曰
無可往矣
宗廟亡矣
將軍有死之心
士卒無生之氣
莫不揮泣奮臂欲戰
今將軍東有夜邑之奉
西有淄上之娯
黃金橫帶
騁乎淄澠之閒
有生之樂
無死之心
故不勝也
單明日厲氣巡城
立於矢石之所
援枹鼓之狄人乃下
夜
掖同
邑屬萊州
淄
水出泰安州萊廡縣原山東北入海
澠
音繩
水出益都府
東流合淄水入海
樂
音洛
枹
音浮
撃鼓槌也
襄王既立
而孟嘗君中立爲諸侯
無所屬
王畏之與連和
初馮驩
聞孟嘗君好客而來見
置傳舎十日
彈劍作歌曰
長鋏歸來乎
食無魚
遷之幸舎
食有魚矣
又歌曰
長鋏歸來乎
出無輿
遷之代舎
出有輿矣
又歌曰
長鋏歸來乎
無以爲家
孟嘗君不悅
時邑入不足以奉客
使人出銭於薛
貸者多不能與息
孟嘗君乃進驩請責之
驩往
不能與者
取其券燒之
孟嘗君怒
驩曰
令薛民親君
孟嘗君竟爲薛公
終於薛
屬
音燭
驩
音歡
好
去聲
置傳舎云云
傳去聲
暫停宿食之義
幸寵異賢者之名
代更代侍奉之號
鋏音頰
劍名
輿車乘也
邑入
公賦
使人出錢於薛
出薛私藏之錢以奉客
出音吹去聲
凡物自出
則音舂入聲
非自出而出之
則音吹去聲
後皆倣此
貸
音態
借也
息
利息也
請責之
責貸者不納息者之罪
券
音勸
燒之
驩既及薛
見薛民多貧
而終不能與息
驩輒焚其券
約而不収
令
平聲
親君
驩言
吾所不取者
將以使民受惠而愛君耳
竟
終也
襄王卒
子建立
母君王后賢
事秦謹
與諸侯信
君王后卒
齊客多受秦金
爲反閒
勸王朝秦
不修攻戰之備
不助五國功秦
秦王政
既滅五國
兵入臨淄
王建遂降
遷于共
處之松柏之閒而死
以齊爲郡
齊人歌之曰
松邪柏邪
住健共者客邪
爲反
之爲去聲
反閒
之閒音澗
謀也
謂反其說以離閒之也
五國
楚燕趙魏韓
降
音項平聲
共
音恭
下同
邑屬衞州
處
音杵
客邪
言建用客不詳
使爲反閒
乃致此
○
世紀
田齊自太公受命
至王建凡七世
趙之先
本與秦同姓
祖於蜚廉
有子季勝
其後有造父者
事周穆王
以功封趙城
由是爲趙氏
春秋時
有趙夙者事
晉夙生成子衰
衰生宣子盾
人曰
趙衰冬日之日也
趙盾夏日之日也
冬日可愛
夏日可畏
盾生朔
大夫屠岸賈
滅朔之族
朔有遺腹子武
賈索之不得
朔客程嬰
公孫杵臼
相與謀曰
立孤與死孰難
嬰曰
死易立孤難耳
杵臼曰
子爲其難
杵臼取它兒匿山中
嬰出謬曰
與我千金
吾告趙氏孤處
賈喜
乃使人随嬰
殺杵臼及孤
而趙氏眞孤在
嬰後與武滅賈
竟立武
而自殺
以下報宣孟及杵臼
武卒
號文子
蜚
古文飛
趙城
縣屬霍州
兗
初危切
盾
音豚上聲
賈
音古
下並同
遺腹子
父沒而生曰遺腹子
武名也
孤
幼而無父曰孤
易
音異
它
音佗
匿
女力切
藏也
謬
靡幼切
給也
千金
萬氏云
秦以一鎰爲一金
千金乃千鎰也
眞孤
武也
宣孟
卽宣子盾
孟其字也
文子生景叔
景叔生簡子鞅
簡子有臣曰周舎
死簡子毎聽朝
不悅曰
千羊之皮
不如一狐之腋
諸大夫朝
徒聞唯唯
不聞周舎之鄂鄂也
鞅
音央上聲
舎
音赦
朝
音潮
下同
腋
音亦
肘也
唯
上聲
順從也
鄂
諤同
謇也
簡子長子曰伯魯
幼曰無恤
書訓戒之辭於二簡
以授二子曰
謹識之
三年而問之
伯魯不能擧其辭
求其簡
已失之矣
無恤誦其辭甚習
求其簡
出諸懷中而奏之
於是立無恤爲後
簡子使尹鐸爲晉陽
請曰
以爲繭糸乎
以爲保障乎
簡子曰
保障哉
尹鐸損其戸數
簡子謂無恤曰
晉國有難
必以晉陽爲歸
長
音張上聲
簡
册也
識
音志
記也
習
熟也
晉陽
縣屬
大原
繭絲保障
繭音堅上聲
繭絲者
指賦税而言
保障者
指藩籬而言
尹鐸之意
不在不稅而在藩籬也
其後無恤
卒於晉陽託身而得免
況爲天下者
其或急於繭絲之近用
而忽諸保障之大計乎
損戸數
減損戸數
則稅賦輟而民力舒也
難
去聲
簡子卒
無恤立
是爲襄子
知伯求地於韓魏
皆與之
求於趙
不與
率韓魏之甲
以攻趙
襄子出走晉陽
三家圍灌之
城不浸者三板
沈竈產鼃民無叛意
襄子陰與韓約
共敗知伯
滅知氏而分其地
襄子漆知伯之頭
以爲飮器
知伯之臣豫讓
欲爲之報仇
乃詐爲刑人
挟匕首
入襄子宮中塗廁
襄子如廁心動
索之獲讓
問曰
子不嘗事范中行氏乎
知伯滅之
子不爲報讐
反委質於知伯
知伯死
子獨何爲報仇之深也
曰
范中行氏衆人遇我
我故衆人報之
知伯國士遇我
我故國士報之
襄子曰
義士也
舎之
謹避而已
走
音奏
浸
通鑒注宜作沒
三板
一丈爲板
產
生也
鼃
蛙同
蝦蠆也
與韓約
有脣亡齒寒之語
敗
音拜
漆
木液黏黑可飾器物
著於人身
則潰而如癩
飮器
史注
酒器也
毎賓客
設之
示恨深也
爲之
之爲
爲報
之爲並去聲
仇
音求
讐也
刑人
執賤役人也
卽宮者之屬
匕首
短劍也
其頭類匕
故曰匕首
匕音比
厠
初吏切
索
音生入聲
取也
行
音抗
質
音桎
身也
下同
遇
待也
舎
音捨
釋也
讓漆身爲厲
呑炭爲唖
行乞於市
其妻不識也
其友識之曰
以子之才
臣事趙孟
必得近幸
子乃爲所欲爲
顧不易邪
何乃自苦如此
讓曰
不可
既委質爲臣
又求殺之
是二心也
凡吾所爲者極難耳
然所以爲此者
將以愧天下後世
爲人臣懷二心者也
襄子出
讓伏橋下
襄子馬驚
索之得讓
遂殺之
厲
癩同
唖
音鴉上聲
趙孟
晉趙氏
世稱趙孟
如知氏世稱知伯
所欲爲
殺襄子也
易
音異
將
音漿
襄子立伯魯之孫浣
是爲獻子
獻子生烈侯籍
以周威烈王命爲侯
歷武公
敬侯
成侯至肅侯
伯魯之
疑衍文
案
通鑒
浣乃襄子之孫也
浣音綏
秦人恐喝諸侯求割地
有洛陽人蘇秦
遊說秦惠王
不用
乃往說燕文侯
與趙從親
燕資之
以至趙
說肅侯曰
諸侯之卒
十倍於秦
幷力西向
秦必破矣
爲大王計
莫若六國從親以擯秦
肅侯乃資之
以約諸侯
蘇秦以鄙諺說諸侯曰
寧爲𨿸口
無爲牛後
於是六國從合
恐
去聲
脅也
喝
音罕入聲
洛陽
縣屬河南
從
音蹤
燕齊韓趙魏
擯
音鬢
棄也
鄙諺
諺音彥
俗語
寧願詞也
鶏口雖小貴也
牛後雖大賤也
喩寧爲小國之君
無爲大國之臣
蘇秦者
師鬼谷先生
初出游
困而歸
妻不下機
嫂不爲炊
至是爲從約長
幷相六國
行過洛陽
車騎輜重
擬於王者
昆弟妻嫂
側目不敢視
俯伏侍取食
蘇秦笑曰
何前倨而後恭也
嫂曰
見季子位高金多也
秦喟然歎曰
此一人之身
富貴則親戚畏懼之
貧賎則輕易之
況衆人乎
使我有洛陽負郭田二頃
豈能佩六國相印乎
於是
散千金
以賜宗族朋友
既定從約歸趙
肅侯封爲武安君
鬼谷
姓王
名詡
河南鬼谷
故號鬼谷先生
爲
去聲
炊
音吹
長
音張上聲
相
去聲
下同
昆
兄也
季子
秦字
易
音異
忽也
負郭
外城曰郭
頃
音傾上聲
百畝爲頃
武安
縣屬兹州
其後秦使犀首欺趙
欲敗從約
齊魏伐趙
蘇秦恐去趙
而從約解
使
去聲
敗
音拜
犀首
通鑒
周顯王三十七年
秦惠王使犀首欺齊魏
與共伐趙
以敗從約
犀首者
魏公孫衍
仕於秦者
肅侯子武靈王
胡服招騎射
略胡地
滅中山
欲南襲秦
不果
騎
去聲
胡地
北狄曰胡
中山
國名
中音仲
傳子惠文王
惠文嘗得楚和氏璧
秦昭王請以十五城易之
欲不與
畏秦强
欲與
恐見欺
藺相如願奉璧往
城不入
則臣請完璧而歸
既至
秦王無意償城
相如乃紿取璧
怒髪指冠
卻立柱下曰
臣頭與璧倶砕
遣從者懷璧閒行先歸
身待命於秦
秦昭王賢而歸之
和氏璧
韓非子曰
楚人卞和
得玉璞於荊山
奉獻厲王
王使玉人相之
曰
石也
王以爲和詐
刖其左足
武王卽位
和又獻之
王使玉人相之
又曰
石也
刖其右足
文王卽位
和抱璞哭於荊山三日夜
泣盡繼之以血
王使人問曰
天下刖者多
子奚哭之悲
和曰
吾非悲刖也
夫以寶玉而題之曰石
貞士而名之曰詐
吾是以悲
王使人理其璞
果得玉焉
遂命名曰和氏璧
易
音亦
藺
音吝
奉璧往
有不與曲在我之語
償
音常
還也
給
音怠
欺言曰給
從
去聲
秦王約趙王會澠池
相如從
及飮酒
秦王請趙王鼓瑟
趙王鼓之
相如復請秦王
撃缶爲秦聲
秦王不肯
相如曰
五步之内
臣得以頸血濺大王
左右欲刃之
相如叱之
皆靡秦王爲一撃缶
秦終不能有加於趙
趙亦盛爲之備
秦不敢動
澠
音湎
縣屬陝州
從
去聲
瑟
絲屬二十五絃
缶
音否
瓦器
可以節樂
濺
音箭
灑也
刃
刃猶殺也
叱
音眞入聲
呵叱也
靡
去聲
止同
爲一
之爲去聲
下同
趙王歸
以相如爲上卿
在廉頗右
頗曰
我爲趙將
有攻城野戰之功
相如素賤人
徒以口舌居我上
吾羞爲之下
我見相如必辱之
相如聞之
毎朝常稱病
不欲與爭列
出望見
輒引車避匿
其舎人皆以爲恥
相如曰
夫以秦之威
相如廷叱之
辱其群臣
相如雖駑
獨畏廉將軍哉
顧念强秦不敢加兵於趙者
徒以吾兩人在也
今兩虎共闘
其勢不倶生
吾所以爲此者
先國家之急
而後私讐也
頗聞之
肉袒負荊
詣門謝罪
遂爲刎頸之交
右
上也
爲之
之爲去聲
朝
音潮
列
位序也
舎人
親近左右之通稱
猶言家人也
夫
音扶
駑
音奴
鈍也
袒
音但
脫袖露肉爲袒
荊
荊木杖也
詣
音羿
至也
刎頸
刎音文上聲
史記要齊生死
而刎頸無悔也
惠文王子孝成王立
秦伐韓
韓上黨降於趙
秦攻趙
廉頗軍長平
堅壁不出
秦人行千金爲反閒
曰秦獨畏馬服君趙奢之子括爲將耳
王使括代頗
相如曰
王以名使括
若膠柱鼓瑟耳
括徒能讀其父書
不知合變也
王不聽
上黨降於趙
上黨郡
屬山西
今潞州
降音項平聲
通鑒
上黨守馮亭謀曰
秦兵日進
韓不能應
不如歸趙韓趙爲一
則可以當秦矣
長平
城在澤州高平東北
堅壁
堅城壁也
爲
去聲
閒
音澗
馬服
服虔曰
奢嘗爲趙將有功
賜號馬服
猶言服馬也
膠柱
柱絃下柱
膠其柱而不移
則瑟之聲必不能合其節
括少學兵法
以天下莫能當
與父奢言
不能難
然不以爲然
括母問故
奢曰
兵死地也
而括易言之
趙若將括
必破趙軍
及括將行
其母上書言
括不可使
括至軍
果爲秦將白起所射殺
卒四十萬皆降
坑於長平
少
去聲
難
去聲
辯難也
爲然
之然
通鑒作善
易
音異
將行
之將音漿
上
上聲
括不可使
有卽有不稱
妾請無隨坐之語
果爲
之爲去聲
射
音石
降
音項平聲
坑
坑謂壓之於谷也
趙相平原君公子勝
食客常數千人
客有公孫龍者
爲堅白同異之辯
相
去聲
平原
縣屬德州
公子勝
武靈王子
名勝
封平原
公孫龍
龍家語作寵
孔子弟子
字子石
咸玄英莊子疏云
公孫龍著守白論
行於世
堅白卽守白也
言堅執其說而守之
公孫龍之辯
蓋將合異以爲同
故曰同異
秦攻趙邯鄲
平原君
求救於楚
擇門下文武備具者二十人與之倶
得十九人
毛遂自薦
平原君曰
士處世
若錐處嚢中
其末立見
今先生處門下三年
未有聞
遂曰
使遂得處嚢中
乃頴脫而出
非特末見而已
平原君乃以備數
十九人目笑之
至楚定從
不決
毛遂按劍歷階升
曰從之利害兩言而決耳
今日出而言
日中不決何也
楚王怒叱曰
胡不下
吾與而君言
汝何爲者
毛遂按劍而前
曰王所以叱遂
以楚國之衆也
今十步之内
不得恃楚國之衆也
王之命懸於遂手
以楚之强
天下莫能當
白起小豎子耳
一戰而擧鄢郢
再戰而燒夷陵
三戰而辱王之先人
此百世之怨
趙之所羞
合從爲楚
非爲趙也
王曰唯唯
誠如先生之言
謹奉社稷以從
遂曰
取𨿸狗馬之血來
捧銅盤跪進曰
王當歃血而定從
次者吾君
次者遂
左手持盤
右手招十九人
歃血於堂下
曰公等碌碌
所謂因人成事者也
平原君定從歸
曰毛先生一至楚
使趙重於九鼎大呂
以遂爲上客
楚將春申君救趙
會魏信陵君亦來救趙
大破秦軍邯鄲下
邯鄲
音寒丹
縣屬磁州
擇十九人
名姓未詳
處
音杵
下並同
錐
音追
鑽也
見
音現下同
穎脫
穎禾芒
銳上突然而出
故云脫穎
說文
脫突也
從
音蹤
下並同
胡
何也
鄢
音匽
城在襄陽
夷陵
郡屬湖北
今峽州
辱
謂拔郢徒陳之辱也
唯
上聲
社稷
古者建國
左稷右社
左陽右陰
陰主殺
軍行則載社主以行
以示誅戮之不敢專也
或曰
社主土
稷主穀
稷何與於軍行乎
曰
稷非土無以生
土非稷無以見生效
以其同功而均利
故言社則幷稷而言之耳
非謂載稷主以行軍也
雞狗馬
凡盟用牲
天子牛馬
諸侯犬猳
大夫以下用雞
今總盟之
故曰雞狗馬之血
歃
音杉入聲
歃歠也
餘者瘞之
故云歃
所謂盟者如是
碌碌
老子曰
碌碌如玉
落落如石
言玉之混石
不可以一二數
大呂
大鐘
音合大呂者也
孝成王子悼襄王立
思復用廉頗爲將
時頗奔在魏
使人視頗
頗之仇郭開
與使者金令毀之
頗見使者
一飯斗米肉十斤
被甲上馬
以示可用
使者還曰
廉將軍尙善飯
然與臣坐頃之
三遺矢矣
王以爲老
遂不召
楚人迎頗於魏
頗爲楚將
無功
曰我思用趙人
尋卒　
趙得李牧爲將
先居北邊
破匈奴
悼襄王子幽繆王遷立
秦王政遣兵攻趙
牧爲大將敗之
秦縱反閒言
牧將反
遷誅之
秦兵至虜遷
趙之七大夫立趙嘉爲王
王于代
秦進攻破嘉
遂滅趙爲郡
使
去聲
飯
上聲
下同
上
上聲
頃
音傾上聲
頃刻也
矢
屎同
思用趙人
以趙士卒訓練有楚
尋
繼同
續也
後倣此
卒
音遵入聲
匈奴
北狄曰匈奴
繆
音目
敗
音拜
閒
音澗
將反
之將音漿
七
史記作亡
代
州屬山西
○
世紀
趙自烈侯受命
至王嘉
凡十一世
魏
之先
本與周同姓
文王子畢公高之後也
國絕
有苗裔曰畢萬
事晉
邑于魏
數世有絳
絳後四世曰桓子者
與韓趙共滅知氏而分之
桓子之孫
曰文侯斯者
以周威烈王命爲侯
以卜子夏
田子方爲師
過段干木之閭必式
四方賢士多歸之
魏
都安邑
裔
音曳
邑于魏
縣屬大名
事見左閔公元年
絳
諡莊子
嘗勸晉和戒有功
四世
譜系未詳
閭
通鑒作盧
式
車前橫木
有所敬
則
俯而馮之
文侯之子撃
遇子方于道
下車伏謁
子方不爲禮
撃怒曰
富貴者驕人乎
貧賤者驕人乎
子方曰
亦貧賤者驕人耳
富貴者安敢驕人
國君而驕人失其國
大夫而驕人失其家
夫士貧賤者
言不用行不合
則納履而去耳
安往而不得貧賤哉
撃謝之
夫
音扶
行
去聲
下同
履
皮屨曰履
文侯謂李克曰
先生嘗敎寡人
家貧思良妻
國亂思良相
今所相
非魏成則翟璜
二子何如
克曰
居視其所親
富視其所與
達視其所擧
窮視其所不爲
貧視其所不取
五者足以定之矣
子夏
田子方
段干木
成所擧也
乃相成
相
去聲
下並同
魏成
文侯弟
翟
音宅
姓也
有衞人吳起者
初仕魯
魯欲使起撃齊
而起娶齊女
疑之
起殺妻以求將
大破齊師
或曰
起殘忍薄行人也
起恐得罪歸魏
文侯以爲將
拔秦五城
起與士卒同衣食
卒有病疽
起吮之
卒母聞而哭曰
往年吳公吮其父
不旋踵死敵
今又吮其子
妾不知其死所矣
拔
取也
疽
音蛆
廱也
吮
音痊上聲
吸也
謂吸出膿血
旋踵
踵音腫
旋轉踵足也
文侯卒
子撃立
是爲武侯
武侯浮西河而下
中流顧謂吳起曰
美哉山河之固
魏國之寶也
起曰在德不在險
昔三苗氏
左洞庭右彭蠡
禹滅之
桀之居
左河濟右泰華
伊闕在其南
羊腸在其北
湯放之
紂之國
左孟門右太行
恒山在其北
大河経其南
武王殺之
若不修德
舟中人皆敵國也
武侯曰善
洞庭
湖在巴陵縣西
彭蠡
澤在彭澤縣東
卽鄱陽湖是也
濟
上聲
水出絳州城曲縣王屋山東南
曰沇水
既見而伏
東出孟州
是爲濟水
西南入于河
復出河之南
溢而爲滎
東出于陶丘北
又東北至東平府
又北東至傅興州入海
泰華
泰太同
太華西嶽
案
華州鄭縣有少華山
故指西嶽爲泰華也
伊闕
高誘曰
伊闕在洛陽西南六十里
禹所闢也
羊腸
皇甫謐曰
壺關北有羊腸坂
在太原晉陽西北九十里
孟門
索隱曰
案紂都朝歌
孟門山在其西
今言左
則東別有孟門也
太行
山首始於懷孟府河内縣西北
至幽州九百嶺
亙十州之界
有八陘
行音杭
恆
故登切
北嶽
在保定府曲陽縣西北
武侯卒
子惠王罃立
東敗於齊
將軍龐涓與太子申皆死
南敗於楚
西喪地於秦
乃卑辭厚幣
以招賢者
孟子至
而不用
子襄王立
孟子去之齊
罃
音鶯
喪
去聲
魏人有張儀者
與蘇秦同師
嘗遊楚
爲楚相所辱
妻慍有語
儀曰
視吾舌
尙在否
蘇秦約從
時激儀使入秦
爲楚相所辱
爲去聲
相去聲
筌蹄云
儀嘗從楚相飮
已而楚相亡璧
意儀盜之
乃執而笞之
吾舌
示將復爲游說也
從
音蹂
下同
激儀
案
蘇秦初使人說儀來謁已
而先誠門下
勿爲通
又使不得去者數日
及見又慢辱之
既激其怒而入秦
然後陰使人贈其資
隨之入秦
佗日乃實告曰
蘇君憂秦伐趙敗從約
以爲非君莫得秦柄激怒君
使臣陰奉給君資
盡蘇君之計謀也
儀曰
蘇君之時
儀何敢言
蘇秦去趙而從解
儀專爲橫
連六國
以事秦
秦惠王時
儀嘗以秦兵伐魏
得一邑
復以與魏
而欺魏割地以謝秦
歸爲秦相
已而出爲魏相
實爲秦地
襄王時
復歸相秦
已而復出相魏以卒
從解
說見上文
謝秦
事見通鑒周顯王四十一年
爲
去聲
爲秦
筌蹄云
實爲秦圖魏
魏安釐王立
封公子無忌爲信陵君
無忌愛人下士
食客三千人
秦攻趙
魏王使晉鄙救之
秦昭王欲移兵先撃救者
王恐止晉鄙兵壁于鄴
又使新垣衍說趙
共尊秦爲帝
魯仲連往見衍曰
彼秦者
棄禮義上首功之國也
卽肆然帝天下
則連有踏東 海而死耳
衍再拝曰
先生天下士也
吾不敢復言帝秦矣
趙平原君夫人
無忌姉也
趙急
使者冠蓋相望
責救於無忌無忌請於王
及使賓客游說萬端
王不聽
客侯嬴敎無忌
禱於王幸姫
竊得晉鄙兵符
且薦力士朱亥與倶
謂晉鄙合符而疑
則撃殺而奪其軍
一如嬴言
得兵以進
大破秦兵
解邯鄲圍
而無忌不敢歸魏
釐
音熈
無忌
安釐王弟
鄴
郡屬河東
今彰德府
上
尙同
首功
戰伐以斬首多爲功
姉
音子
使者
之使
去聲
望
通鑒作屬
連也
責
求也
侯嬴
侯姓
嬴名
嬴音盈
禱於王幸姫
禱請也
說見通鑒周赧王五十七年
兵符
朱子曰
符以玉爲之
篆刻文字
而中分之
彼此各藏其半
有故則合以爲信也
語錄云
古人符節
多以玉爲之
如牙璋
以起軍旅
又有竹符
英蕩符
蕩小節符
使者謂之蕩節也
漢有銅虎符
以起兵
竹使符以與郡守
此兵符云者
蓋亦銅虎符者也
秦伐魏
魏患之
使人請無忌
不肯歸
客毛公
薛公見曰
魏急
而公子不恤
一旦秦克大梁
夷先王宗廟
公子何面目立於天下乎
無忌趣駕還
諸侯聞無忌爲魏將
皆遣救
無忌率五國兵
敗秦兵於河外
追至函谷關而還
無忌卒
毛公薛公
皆趙處士
無忌嘗從之游
見
音現
恤
救也
大梁
在漢陳畱郡浚儀縣
今汴梁也
惠王罃遷都此
故孟子稱之曰梁惠王
夷
毀也
趣
音促
五國
楚燕魏趙韓
敗
音拜
十八年而魏王假立
後又二年
秦王政遣兵伐魏
殺王假而滅魏爲郡
○
世紀
魏自文侯受命
至王假凡九世
韓
之先
本與周同姓
武王子韓侯之後也
國絕
其後裔事晉爲韓氏
韓武子之三世曰厥
厥五世至康子
與趙魏共滅知氏
又二世曰景侯虔
以周威烈王命爲侯
韓
都潁川
五世
譜系未詳
二世
康子生武子生景侯
虔
音乾
韓相侠累
與濮陽嚴仲子有惡
仲子聞軹人聶政之勇
以黃金百鎰
爲政母壽
欲因以報仇
政曰
老母在
政身未可以許人也
及母卒
仲子乃使政圖之
侠累方坐府
兵衞甚嚴
政直入刺之
因自皮面抉眼
韓人暴其尸於市
購問莫能識
姉嫈往哭之曰
是深井里聶政也
以妾在故
重自刑以絕蹤
妾奈何畏沒身之誅
終沒賢弟之名
相
去聲
俠累
姓字
名傀
俠音協
累平聲
濮陽
縣屬開州
濮音卜
惡
音烏去聲
史記作有隙
軹
音止
縣屬河内
聶
音攝
姓也
壽
猶今人稱千歲一百二十歲之類
因
託也
府
公相之居曰府
衞
護也
刺
音次
殺也
皮面抉眼
史記索隱
皮面謂剥其面皮
抉眼謂出其眼晴
欲令人不識也
暴
如字
暴露也
購
音句去聲
募也
嫈
音鶯史記作榮
索隱曰
其姉名
深井里
屬軹縣
旁
傍同
景侯四世
至哀侯徙都鄭
哀侯二世至昭侯
二世
哀侯生懿侯
懿侯生昭侯
鄭人申不害
以黃老刑名之學
爲昭侯相
國治兵强
昭侯有弊袴
命藏之
不以賜左右
侍者曰
君亦不仁者矣
昭侯曰
明主愛一嚬一笑
嚬有爲嚬者
笑有爲笑
今袴豈特嚬笑哉
吾必待有功者
申不害
申姓
不害名
黃老
黃帝
老子
袴
音虖
股衣也
頻
與顰通
眉蹙也
爲
去聲
昭侯卒
子宣惠王立
三世至桓惠王
韓上黨守降趙
到趙受秦兵
而有長平之敗
又一世至王安
秦王政遣將虜安
遂滅韓爲郡
三世
宣惠生襄王
襄王生僖王
僖王生桓惠
守
音獸
後郡守
太守並同
降趙
說見趙下
將
内史勝
○
世紀
韓自景侯受命
至王安
凡十世
楚
之先
出自顓頊
顓頊之子
爲高辛火正
命曰祝融
弟吳囘復居其職
吳囘二世
有季連者
得羋姓
季連之後有鬻熊
事周文王
成王封其子熊繹於丹陽
至夷王時
楚子熊渠者
僭爲王
十一世
至春秋
有曰武王
益强大
至文王始都郢
成王與齊桓公盟召陵
尋與宋襄公爭霸
後與晉文公戰城濮
歷穆王
至莊王
卽位三年不出令
日夜爲樂
令國中
敢諫者死
伍擧曰
有鳥在阜
三年不蜚不鳴
是何鳥也
王曰
三年不飛飛將衝天
三年不鳴
鳴將驚人
蘇從亦入諫
王乃左執從手
右抽刀
以斷鐘鼓之懸
明日聽政
任伍擧蘇從
國人大悅
又得孫叔敖爲相
遂霸諸侯
楚
子爵
辛
當作陽
羋
音弭
丹陽
史注
在南郡枝江縣
一說熊繹始封於熊湘
今潭州也
未詳孰是
十一世
熊渠以下
歷摯紅
熊延
熊勇
熊嚴
熊霄
熊豹咢
若敖
霄敖
蚡冒
至武王
凡
十一世
召陵
召音邵
杜預
注曰
潁川縣也
城濮
衞地
今濮州
令
去聲
下同
樂
音洛
聲色宴遊之樂
阜
土山曰阜
將
音漿
衝
舊作冲非
斷
音端上聲
相
去聲
歷共王
康王
郟敖
靈王
平王
昭王
惠王
簡王
聲王
悼王
肅王
宣王
威王
至懷王
秦惠王欲伐齊
患楚與從親
乃使張儀說楚王曰
王閉關而絕齊
請獻商於之地六百里
懷王信之
使勇士北辱齊王
齊王大怒而與秦合
楚使受地於秦
儀曰
地從某至某
廣袤六里
懷王大怒伐秦大敗
共
音恭
從
音蹤
使
去聲
下同
商於
索隱曰
商於二縣在弘農
袤
音茂
東西曰廣
南北曰袤
秦昭王
與懷王盟于黃棘
既而遺書懷王
願與君主會武關
屈平不可
子蘭勸王行
秦人執之以歸
楚人立其子頃襄王
黃棘
地在房襄二州之閒
遺
去聲
武關
在商州商洛縣
屈平
屈音君入聲
屈氏
平字
名原
小字靈均
本與楚同姓
武王子瑕食釆於屈
故其後因氏焉
子蘭
懷王子
頃
音傾
懷王卒於秦
楚人憐之
如悲親戚
初屈平爲懷王所任
以讒見疏
作離騒以自怨
至頃襄王時
又以譖遷江南
遂投汨羅以死
秦拔郢
楚徙於陳
頃襄王卒
考烈王立
又徙於壽春
疏
音疎
離騒
楚辞
汨羅
汨音冥入聲
水出湘陰入于洞庭
壽春
縣屬安豐
春申君黃歇行相事
當是時
齊有孟嘗君
魏有信陵君
趙有平原
君楚有春申君
皆好客
春申君食客三千餘人
平原君使人於春申君
欲夸楚
爲瑇瑁簪
刀劍室飾以珠玉
春申君上客
皆躡珠履以見之
趙使大慙
相
去聲
好
去聲
使
去聲
下同
夸
音
奢也
瑇瑁
音代昧
異物志
瑇瑁生南海
形如龜
背上有鱗
鱗大如扇
有文章
煑之則柔
可作器
簪
䈂也
室
鞘也
趙人荀卿
至楚
春申君以爲蘭陵令
荀卿
荀姓
卿名
著書三十二篇
曰荀子
蘭陵
縣屬邳州
令
去聲
李園以妹獻春申君
有娠
而後納之考烈王
是生幽王
園使盗殺春申君
以滅口
而專楚政
幽王卒
弟哀王爲楚人所弑
而立其庶兄負芻
秦王政遣將破楚
虜負芻滅楚爲郡
滅口
使人不知幽王乃春申君子也
爲楚
之爲去聲
將
王翦
○
世紀楚自熊釋至負芻
凡四十一世
燕
姫姓
召公奭之所封也
三十餘世
至文公
嘗納蘇秦之說
約六國爲從
文公卒
易王噲立
十年
以國讓其相子之
南面行王事
而噲老不聽政
顧爲臣
國大亂
齊伐燕取之
醢子之而殺噲
燕
侯爵
都薊北
召
音邵
奭
音釋
說
如子
從
音蹤
易
音異
噲
音快
相
去聲
子之
相
字子之
燕人立太子平爲君
是爲昭王
弔死問生
卑辭厚幣
以招賢者
問郭隗曰
齊因孤之國亂
而襲破燕
孤極知燕小不足以報
誠得賢士與共國
以雪先王之恥
孤之願也
先生視可者
得身事之
隗曰
古之君
有以千金使涓人求千里馬者
買死馬骨五百金而返
君怒涓人曰
死馬且買之
況生者乎
馬今至矣
不期年
千里馬至者三
今王必欲致士
先從隗始
況賢於隗者
豈遠千里哉
於是昭王爲隗改築宮
師事之
隗
音外上聲
孤
諸侯居喪
自稱曰孤
雪
拭也
涓人
萬氏曰
涓潔之人
如謁者之類
爲隗
之爲去聲
於是士爭趨燕
樂毅自魏往
以爲亜卿
任國政
已而使毅伐齊
入臨淄
齊王出走
毅乘勝
六月之閒
下齊七十餘城
惟莒卽墨不下
昭王卒
惠王立
惠王爲太子
已不快於毅
田單乃縱反閒曰
毅與新王有隙
不敢歸
以伐齊爲名
齊人惟恐他將來
卽墨残矣
惠王果疑毅
乃使騎劫代將
而召毅
毅奔趙
田單遂得破燕
而復齊城
走
音奏
閒
音澗
隙
怨也
騎劫
燕將姓名
騎去聲
復
音伏
惠王後
有武成王
孝王
至王喜
喜太子丹
質於秦
秦王政不禮焉
怒而亡歸
怨秦欲報之
秦將軍樊於期
得罪亡之燕
丹受而舎之
丹聞衞人荊軻賢
卑辭厚禮請之
奉養無不至
欲遣軻
軻請得樊將軍首
及燕督亢地圖以獻秦
丹不忍殺於期
軻自以意諷之
曰願得將軍之首
以獻秦王
必喜而見臣
臣左手把其袖
右手揕其胸
則將軍之仇報
而燕之恥雪矣
於期慨然遂自刎
丹奔往伏哭
乃以函盛其首
又嘗求天下之利匕首
以藥焠之
以試人
血如縷立死
乃装遣軻
行至易水
歌曰
風蕭蕭兮易水寒
壮士一去兮不復還
于時白虹貫日
燕人畏之
軻至咸陽
秦王政大喜見之
軻奉圖進
圖窮而匕首見
把王袖揕之
未及身
王驚起絕袖
軻逐之
環柱走
秦法
群臣侍殿上者
不得操尺寸兵
左右以手搏之
且曰
王負劍
遂拔劍斷其左股
軻引匕首擿王
不中
遂体解以徇
秦王大怒
益發兵伐燕
喜斬丹以獻
後三年
秦兵虜喜
遂滅燕爲郡
質
音致
於
音烏
舎
音赦
館也
養
音𣼁
督亢
亢音杭
或音剛
徐廣曰
方城縣有督亢亭
師古曰膏腴之地
諷
音風去聲
諭也
揕
音砧去聲
刺也
伏哭
伏其屍而哭也
函
音咸
櫃也
盛
音成
焠
音啐
堅也
如縷
通鑒注
血出如絲縷也
易
音亦
易水出中山國新城縣西北
東南流合滹沱水入海
虹
螮蝀曰虹
咸陽
縣屬安西
秦所都也
喜見
之見音現
下同
操
平靜
搏
音博
負劍
古者帶劍上長
拔之不出室
欲王推之於背
令前短易拔
斷
音端上聲
擿
擲同
中
去聲
體解
謂分其體
徇
音旬
去聲
令衆曰徇
三
當作五
○
世紀
燕自惠侯至王喜
凡三十四世
惠侯以上
世次不明今
無所考
秦
之先
本顓頊之裔
曰大業者
生柏翳
舜賜姓嬴氏
其後有蜚廉
蜚廉子曰女防
女防之後有非子
好馬
爲周孝王
主馬於汧渭之閒
馬大蕃息
分土爲附庸
邑之秦
閲二世至秦仲始大
歷莊公至襄公
犬戎殺幽王
襄公救周有功
封爲諸侯
賜以岐西地
秦
伯爵
柏翳
卽伯益也
蜚廉子
子當作孫
案
世紀
蜚廉生惡來
惡來生女防
女
音汝
好
去聲
爲周
之爲去聲
汧
音牽
水出隴州汧源縣汧山
東南入于渭
附庸
小國也
陳氏曰
民功曰庸
其功勞附大國而達於天子
故曰附庸
秦
州屬鞏昌
閱
音悅
二世
秦侯公伯
岐西地
西周畿内
八百里之地
歷文公
寧公
出子
武公
德公
宣公
成公
至繆公
有百里奚者
故虞大夫也
爲繆公夫人媵
亡秦走宛
楚人執之
繆公聞其賢
以五羖羊皮贖得之
授之政
號曰五羖大夫
百里奚進其友蹇叔
以爲上大夫
繆公送晉惠公歸晉
已而倍秦
合戰于韓
繆公爲晉軍所圍
岐下有嘗食公馬者三百人
馳冒晉軍
晉解圍
遂脫繆公
以反
先是穆公亡善馬
野人共得而食之
吏遂得
欲法之
公曰
食善馬不飮酒傷人
皆賜酒而赦之
至是聞秦撃晉
皆願從
推鋒爭死以報德
繆
穆同
百里傒
百里氏
奚名
其先虞人
本姫姓
家于百里
因氏焉
媵
音盈去聲
夫人晉女
媵從嫁臣也
案
左僖公五年
晉虜虞公及傒
故以傒爲媵而歸秦
走
音奏
宛
音鴛
邑屬南陽
羖
音古
羊牡曰羖
蹇
姓也
繆公送晉惠公
案
春秋傳
晉獻公烝於齊姜
生秦繆夫人及太子申生
娶二女於戎
犬戎胡姫生重耳
小戎子生夷吾
驪姫生奚齊
其娣生卓子
驪姫譖申生自殺
又譖二公子出奔
獻公卒
奚齊卓子繼立
皆爲大夫里克所弑
繆公納夷吾
是爲惠公
合戰于韓
原屬同州
案
春秋傳
初惠公賂秦以求入國
許秦以五城
及入而弗與
既而晉饑求糴於秦
秦與之
明年秦饑
求糴於晉
晉不與
秦故伐之
爲晉
之爲去聲
食
如字
下同
先
音霰
後凡云先是者皆倣此
善
良也
野人
岐下人
繆公以爲野人之罪
出於不虞
不忍法之
故佯言如是
且與之酒
而釋其人
推
音対平聲
排也
穆公後又送晉文公歸國
立而霸諸侯
晉文公卒
秦遣孟明襲鄭
因破滑
晉襄公敗之崤
穆公不替孟明修國政
後伐晉得志
遂霸西戎
歸國
事見左僖公二十三年四年
孟明
姓百里
名視
孟明其字也
滑
未詳所在
敗
音拜
崤
音𠘮
山在河南府永寧縣
不替孟明
替廢也
案
孟明雖有喪師之責
而公終不廢之
故孟明益修國政
卒伐晉
有濟河焚舟
取王宮及郊
封殽尸等事
說見左文公三年
歷康公
共公
桓公
景公
哀公
惠公
悼公
厲公
共公
躁公
懷公
靈公
簡公
出子
獻公
至孝公
河山以東
强國六
小國十餘
皆以夷狄遇秦
擯不與諸侯之會盟
孝公下令
賓客群臣
有能出奇計强秦者
吾其尊官
與之分土
衞公孫鞅入秦
因嬖人景監以見
說以帝道王道
三變爲霸道
而後及强國之術
公大悅
欲變法
恐天下議己
鞅曰
民不可與虞始
而可與樂成
卒定令
令民爲什伍
相收司連坐
不告姦者
腰斬
告姦者
與斬敵同賞
匿姦者
與降敵同罰
有軍功者
各以率受爵
爲私闘者
各以輕重被刑
大小戮力
本業畊織
致粟帛多者
復其身
事末利
及怠而貧者
擧以爲收孥
共
音恭
下同
躁
音竈
河山
黄河
華山
不與
之與音豫
令
去聲
下並同
分
音墳去聲
景監
景姓
監名
見
音現
帝道
堯舜之道
王道
殷周之道
霸道
五霸之道
己
音紀
樂
音洛
什伍
五家爲伍
伍伍爲什
司猶管也
爲什伍之法
使之相收相管
連坐
謂一家有犯
則罪及衆家也
同賞
告姦一人
得爵一級
降
音項平聲
同罰
降敵者
誅其身
沒其家
率
音律
爵
封也
戮
勠同併也
復
音福
除其賦役
收孥
孥妻子也
秦法
一人有罪併其室家
漢文帝元年
除去此律
令既具未布
立三丈之木於國都市南門募民
有能徙北門者
予十金
民怪之莫敢徙
復曰
能徙者予五十金
有一人徙之
輒予五十金
乃下令
太子犯法
鞅曰
法之不行
自上犯之
君嗣不可施刑
刑其傅公子虔
黥其師公孫賈
秦人皆趨令
行之十年
道不拾遺
山無盗賊
家給人足
民勇於公戰
怯於私闘
鄕邑大治
初言令不便者
來言令便
鞅曰
皆亂法之民也
盡遷之邊
民莫敢議
令民父子兄弟同室内息者爲禁
廢井田
開阡陌
更爲賦稅法
秦人富强
封鞅商於十五邑
號曰商君
布
陳也
募
音暮
召也
予
與也
内息者爲禁
息止也
秦俗
父之同室居止
至是禁之
蓋欲子壯出分
使戸多役衆也
阡陌
路南北曰阡
東西曰陌
開之成爲田
更
音庚
下並同
賦稅
井田之制
方里爲井
井九百畝
界爲九區
中爲公田
其八家各受一區
但借其力
助耕公田
而不復稅其私田
至秦廢之
而但稅其私田
孝公薨
惠文王立
公子虔之徒
告鞅欲反
鞅出亡
欲止客舎
舎人曰
商君之法
舎人無驗者坐之
鞅歎曰
爲法之弊
一至此哉
去之魏
魏不受
内之秦
秦人車裂以徇
鞅用法酷
步過六尺者有罰
棄灰於道者被刑
嘗臨渭論囚渭水盡赤
舎
店也
無驗
停人止宿
無文憑可驗者坐罪
内
納同
車裂
以車曳裂其體
酷
虐也
六尺
秦制六尺爲步
步二百四十爲畝
論
去聲
下同
渭水盡赤
殺人多
故水赤
惠文王薨
子武王立
武王使甘茂伐韓
茂曰
宜陽大縣
其實郡也
今倍數險
行千里
攻之難
魯人有與曾参同姓名者
殺人
人告其母
母織自若
及三人告之
母投杼下機
踰牆而走
臣賢不及曾參
王之信臣
又不如其母
疑臣者非特三人
臣恐大王之投杼也
魏文侯使樂羊伐中山
三年而後拔之
反而論功
文侯示之謗書一篋
再拝曰
非臣之功
君之力也
今臣羇旅之臣也
樗里子公孫奭
挾韓而譏
王必聽之
王曰
寡人弗聽
乃盟于息壤
茂伐宜陽
五月而不拔
二人果爭之
武王召茂欲罷兵
茂曰
息壤在彼
王乃悉起兵佐茂
遂拔之
宜陽
屬河南
曾參
孔子弟子
字子輿
其母
孔門曾參母也
杼
音佇
機之持緯者也
踰
越也
中
音仲
篋
音謙入聲
箱也
覉旅
張晏曰
覉寄旅客也
樗里子
名疾
秦惠王之弟
高誘云
疾居渭南之陰鄕
其里有大樗
故號曰樗里子
紀年
又謂之樗里疾
樗音杼平聲
木名
息壤
正義曰
秦邑
在彼
斥言息壤有盟
悉
音膝
武王有力
好戲
力土任鄙
烏獲
孟說
皆至大官
王與孟說擧鼎
絕脈死
好
去聲
任
音壬
說
音悅
脈
臏同
足脛骨也
弟昭襄王稷立
有魏人范雎者
嘗從須賈使齊
齊王聞其辯口
乃賜之金及牛酒
賈疑雎以國陰事告齊
歸告魏相魏齊
魏齊怒笞撃雎
折脅拉齒
雎佯死
卷以簀置廁中
使酔客更溺之
以懲後
雎告守者得出
更姓名曰張祿
秦使者王稽至魏
濳載與歸
薦于昭襄王以爲客卿
敎以遠交近攻之策
雎
音蛆
從
去聲
須賈
須姓也
乃密須之後
爲魏大夫
使
去聲
陰事
私事也
相
去聲
下並同
笞
音痴
折
音舌
脅
音險入聲
肘也
拉
音蠟
摧也
卷
音倦
簀
索隱曰
箔也
更
音庚
下同
溺
尿同
懲
音澄
戒也
秦使
之使去聲
下同
稽
音鷄
客卿
外国人爲卿曰客卿
時穰侯魏冉用事
雎說王廢之
而代爲丞相
號應侯
魏使須賈聘秦
雎敝衣閒步
往見之
賈驚曰
范叔固無恙乎
畱坐飮食
曰范叔一寒如此哉
取一綈袍贈之
遂爲賈御至相府
曰我爲君先入通于相君
賈見其久不出問門下
門下曰
無范叔
鄕者吾相張君也
賈知見欺
乃膝行入謝罪
雎坐責讓之曰
爾所以得不死者
以綈袍戀戀
尙有故人之意爾
乃大供具
請諸侯賓客
置莝豆其前
而馬食之
使歸告魏王曰
速斬魏齊頭來
不然且屠大梁
賈歸告魏齊
魏齊出走而死
穰
音禳
閒
音澗
恙
音樣
病也
飮
去聲
食
音嗣
食
音嗣
綈袍
綈繒
袍裌衣也
綈音啼
爲
去聲
下同
鄕
音向
供
音恭
莝
音剉
斬草
曰莝
走
音奏
雎既得志于秦
一飯之德必償
睚眦之怨必報
王既用雎策
歲加兵三晉
斬首數萬
周赧王恐
與諸侯約從欲伐秦
秦攻周
赧王入秦
頓首請罪
盡獻其邑三十六
周亡
睚眦
瞋目之貌
睚音崖上聲
眦音柴去聲
從
音蹤
周亡
周自東遷
王室益卑
所存者三十六邑
至是盡獻於秦
秦將武安君白起
與范雎有隙
廢爲士伍
賜劍死于杜郵
王臨朝而歎曰
内無良將
外多强敵
雎懼
蔡澤曰
四時之序
成功者去
雎稱病
澤代之
士伍
嘗有爵
而以罪奪爵
皆曰士伍
杜郵
在咸陽城西十里
郵音尤
境上行舎曰郵
朝
音潮
四時
春夏秋冬
昭襄王薨
子孝文王柱立
薨
子莊襄王楚立
薨
嗣爲王者政也
遂幷六國
是爲秦始皇帝
世紀
秦自非子受命
至莊襄王
凡三十六世
至王政
遂幷有天下而稱帝
○
司馬溫公曰
縦衡之說
雖反覆百端
然大要合從者六國之利也
昔先王建萬國
親諸侯
使之朝聘
以相交
饗宴
以相樂
會盟以相結者無佗
欲其同心戮力以保國家也
曩使六國能以信義相親
則秦雖强暴
安得而亡之哉
夫三晉者齊楚之藩蔽
齊楚者三晉之根柢
形勢相資
表裏相依
故三晉而攻齊楚者
自絕其根柢也
以齊楚而攻三晉者
自撤其藩蔽也
安有撤其藩蔽以媚盜
曰盜將愛我而不攻
豈不悖哉
杜氏曰
滅六國者六國也
其無信乎


黃帝以來
天下列百里之國萬區
蓋自中國
以達于四裔
中國之制
可攷於王制者
九州千七百七十三國
古之建侯
各君其國
各子其民
而宗主於天子
歷夏殷至周
强併弱
大呑小
春秋十二國外
存者無幾
戰國存者六七
至是遂併於秦
四裔
四方之外也
王制
禮記篇名
九州
九州之内
一州爲王圻
容九十三國
外八州容一千六百八十國
幷圻内爲千七百七十三國也
宗主於天子
王制所謂比年一小聘
三年一大聘
五年一朝之類是也
無幾
不多也
幾如字